Ironi politik yang membingungkan akar umbi

Para penyokong dan akar umbi parti boleh saja menerima realiti dan jajaran baru politik kerana mereka juga faham mengapa pemimpin berbuat sesuatu keputusan serta tindakan.
Tetapi ironi politik tetap suatu perkara yang sukar ditelan atau keberatan untuk dihadapi.
Ada pelbagai reaksi yang ditunjukkan oleh para penyokong terhadap keadaan begini.
Ada antara mereka turut mengikut lenggok pemimpin dan mempertahankan tindakan dengan mengemukakan naratif serba baru.
Tidak kurang juga yang menolak langkah pemimpin mereka itu dengan menjarakkan diri, sekurang-kurangnya pada pemikiran terhadap perkembangan politik semasa.
Golongan ketiga yang saya rasa merupakan majoriti penyokong parti ialah mereka mengambil sikap tunggu dan lihat.
Pilihan Raya Umum ke-15 (PRU15) sudah berakhir dan sewajarnya bagi mereka untuk mengalih perhatian keluar daripada kebisingan politik.
Biarlah pemimpin-pemimpin selesaikan masalah yang dihadapi negara.
Setiap warga mempunyai kehidupan sendiri untuk dihadapi.
Ironi yang saya maksudkan ialah kerjasama antara Pakatan Harapan (PH) dengan Barisan Nasional (BN).
Mungkin bagi ahli-ahli politik, mereka sentiasa bersedia menghadapi segala kemungkinan termasuk keadaan yang mana tiada parti mencapai majoriti mudah dalam PRU15.
Tetapi bagi penyokong dan akar umbi yang turut menyumbang tenaga emosi, perubahan politik mendadak adalah sukar untuk dibiasakan.
Bukanlah bermakna para penyokong dan akar umbi menolak tindakan politik pemimpin mereka dalam menghadapi realiti baru.
Tetapi mereka tidak disediakan sedikit pun keadaan seumpana ini semasa berkempen dan sebelumnya.
Sebagai contoh, dalam pilihan raya kawasan Dewan Undangan Negeri (DUN) Tioman, PH memberi laluan kepada BN untuk melawan Perikatan Nasional (PN). Bukan itu sahaja, pemimpin PH juga turun berkempen sepentas dengan BN.
Pemimpin itu pula ialah Presiden Parti Amanah Negara Mohamad Sabu.
Langkah beliau itu adalah bersesuaian kerana di pihak PN, pemimpin yang turun ialah Presiden PAS Abdul Hadi Awang.
Keadaan ini sememangnya dapat dijangka dari awal lagi selepas penubuhan kerajaan negeri Pahang yang terdiri di atas kerjasama BN dan PH.
Lebih-lebih lagi di peringkat pusat, kerjasama PH-BN sudah menjadi realiti.
Ia kelihatannya pula bermula dengan penubuhan kerajaan negeri Perak, juga merupakan kerjasama antara BN dan PH yang berasaskan pada hubungan Umno dengan DAP.
Pada pilihan raya kawasan Parlimen Padang Serai pula, BN mengumumkan tidak menyokong calon dari parti komponennya, MIC.
Ia bermakna Umno memberi laluan pada PH.
Malah bagi Pilihan Raya Negeri (PRN) Selangor dilaporkan bahawa kerjasama BN dan PH akan berlaku dengan beberapa kawasan untuk ditandingi akan dilepaskan oleh PH kepada BN.
Pilihan raya Tioman ini penting dari segi semangat untuk PH dan PN.
Kerajaan negeri akan lebih yakin jika calon BN menang.
Walaupun jika BN kalah, kerajaan negeri tidaklah tumbang.
Bagi PN, kemenangan calon PAS akan menambahkan kekuatannya di negeri itu.
Secara tradisi ia merupakan kawasan BN.
Tetapi gelombang hijau yang melanda PRU15 kali ini menjadikan Tioman sebagai tempat berbeza dengan PAS berazam mendapatkannya.
Gelombang hijau di sini merujuk kepada peningkatan sokongan teradap pengundi PAS.
Oleh kerana calonnya adalah PAS, maka Amanah berasa wajar untuk turun membantu rakan baru PH iaitu BN.
Walaupun dalam PRU15 kali ini, Amanah menvalami kekalahan di banyak kawasan akibat gelombang hijau itu.
Di sinilah ironinya.
Amanah ditubuhkan pada tahun 2015 oleh bekas ahli-ahli PAS yang tidak boleh terima tindakan Hadi mahu meninggalkan Pakatan Rakyat dan bekerjasama dengan Umno.
Pada masa itu, berlaku perpecahan dalam PAS antara golongan yang dipanggil "ulama" dengan "profesional".
Golongan "profesional" ini juga dipanggil sebagai "progresif", "Erdogan"  dan "Anwarinas" yang bermaksud mereka ini penyokong Anwar Ibrahim dalam PAS.
Maka golongan "ulama" ini diketuai oleh Hadi dan pemimpin golongan "profesional" ini ialah Mohamad.
Golongan "ulama" mahu meninggalkan kerjasama dengan PKR dan DAP sedangkan golongan "profesional" mahu mempertahankan Pakatan Rakyat.
Golongan "profesional" mendakwa bahawa golongan "ulama" mahu membawa PAS kepada kerjasama dengan Umno pimpinan Najib Razak dalam kerangka Kerajaan Perpaduan atau Unity Government (UG).
Di pihak Umno pula, sejak tahun 2008, usaha dibuat untuk melemahkan Pakatan Rakyat dengan memutuskan "weakest link" mereka iaitu hubungan DAP dan PAS.
Untuk tujuan itu, PAS perlu dipecahkan dahulu antara golongan "ulama" dengan "profesional" yang bersikap mesra DAP.
Setiap hari dalam Utusan Malaysia, akhbar yang dikuasai Umno menyerang golongan "profesional" dan bersikap mesra dengan golongan "ulama"  Sebagai usaha untuk turut memecahkan PAS, usaha dibuat supaya  golongan "profesional" tersingkir daripada pucuk pimpinan PAS bagi memudahkan parti itu keluar dari Pakatan Rakyat dan selanjutnya dapat mengadakan kerjasama dengan Umno.
Ternyata selepas PRU tahun 2013, golongan "profesional" ini dapat disingkirkan melalui pemilihan parti.
Realiti bahawa PAS meninggalkan kerjasama PKR-DAP dan beralih kepada Umno tidak boleh diterima oleh sebahagian besar ahli PAS.
Generasi yang menyertai PAS pada tahun 1980-an berpegang pada sikap menolak Umno. Maknanya lebih 30 tahun mereka berjuang menentang  Umno. Maka mereka ini tidak boleh menerima kerjasama dengan Umno.
Dari sinilah ditubuhkan parti Amanah pada tahun 2015 sebagai platform baru untuk bekerjasama dengan PKR-DAP serta menolak Umno. PH dijadikan pengganti Pakatan Rakyat bagi melawan Umno.
Menang benar telahan Amanah bahawa kemudiannya PAS bekerjasama dengan Umno. Daripada penubuhan Muafakat Nasional hinggalah kepada munculnya PN.
Tetapi ironinya, menjelang PRN Melaka dan Johor.
PAS tidak lagi bekerjasama dengan Umno apabila mereka memilih Bersatu pula.
Keadaan ini sebenarnya membuka jalan kepada kerjasama PH dan BN. Tetapi ia tidak berlaku.
Detik-detik adanya kerjasama PH-BN mula kelihatan ialah apabila kerajaan negeri Perak pimpinan Bersatu tumbang apabila ahli Dewan Undangan Negeri BN mengundi tidak percaya dengan dibantu oleh PH.
Walaupun kerajaan BN-PN kekal dengan hanya bertukar menteri besar supaya disandang oleh pihak Umno tetapi peristiwa itu merintis kepada kerjasama BN-PH pada akan datang.
Bagaimanapun, sebelum PRU15, pihak yang menyatakan kemungkinan bekerjasama dengan BN bukannya datang dari PH tetapi dari PAS.
Maka kempen PH berbentuk suatu ingatan pada rakyat yang berbunyi "satu undi pada PN, bererti satu undi pada BN."
Namun setelah keputusan PRU15 keluar; tanda-tanda akan berlakunya kerjasama PH dengan BN berlaku apabila terbentuknya kerajaan negeri Perak.
DAP memberi sokongan kepada BN untuk menubuhkan kerajaan negeri.
Maka semua menjadi ironi.
Tiba-tiba bukan PAS yang bekerjasama dengan Umno, tetapi Amanah.
Lihatlah bagaimana Mohamad dan generasinya, termasuklah saya bersikap menentang BN sejak berada di kampus pada tahun 1980.
Ketika Anwar sudah menyertai Umno, Mohamad menjadi calon PAS menentangnya dalam PRU tahun 1986.
Mohamad hanya bersama dengannya selepas Anwar dipecat daripada Umno pada tahun 1998.
Perubahan daripada menjadi penentang Umno kepada rakan politik berlaku sekelip mata hanya beberapa jam selepas keputusan PRU15 tentu membingungkan sebahagian penyokong PH dan akar umbinya.
Untuk menelan ironi ini pasti perlukan mengambil masa.


Pakistan tahan pemimpin parti bekas PM Khan ketika protes berterusan

Pihak berkuasa Pakistan menahan seorang pemimpin kanan parti bekas perdana menteri negara itu hari ini ketika kerajaan mengerahkan tentera untuk membantu menamatkan pergolakan yang dicetuskan susulan penahanan Imran Khan tiga hari lalu.
Shah Mahmood Qureshi, yang berkhidmat sebagai menteri luar dalam kabinet Imran Khan sewaktu empat tahun menjadi perdana menteri, telah ditahan semalam, menurut satu kenyataan di profil Twitternya.
Dua lagi pemimpin kanan parti Tehreek-e-Insaf Pakistan (PTI), Asad Umar dan Fawad Chaudhry, turut ditahan pada Rabu.
Keganasan yang dicetuskan susulan penahanan Khan pada Selasa oleh agensi antirasuah negara tersebut telah memburukkan lagi ketidakstabilan di negara yang mempunyai 220 juta penduduk itu.
Pakistan ketika ini bergelut dengan krisis ekonomi yang meruncing dan penangguhan bantuan daripada Tabung Kewangan Antarabangsa (IMF) sejak November.
Penunjuk perasaan telah menyerbu bangunan tentera dan menggeledah kediaman seorang jeneral tertinggi tentera di Lahore.
Bangunan dan aset negeri lain telah diserang dan dibakar oleh penunjuk perasaan.
Sekurang-kurangnya lima orang maut dalam keganasan itu.
Kerajaan Persekutuan pada Rabu meluluskan permintaan daripada dua daripada empat wilayah Pakistan – Punjab dan Khyber Pakhtunkhwa, kedua-duanya kubu kuat Khan – dan Islamabad untuk mengerahkan tentera bagi memulihkan keadaan.
Awal hari ini, polis Islamabad berkata tentera telah sampai ke ibu kota.
Polis telah menahan lebih 1,300 penunjuk perasaan di wilayah kubu kuat Khan, Punjab disebabkan keganasan yang berlaku.
Secara berasingan, Khan didakwa oleh mahkamah Pakistan dalam kes tidak berkaitan pada Rabu kerana menjual hadiah negara secara tidak sah sewaktu menjadi perdana menteri antara 2018 dan 2022.
Kes rasuah terhadap Khan adalah dua daripada lebih 100 kes yang didaftarkan terhadapnya sejak penyingkirannya pada April 2022 dalam undi tidak percaya di Parlimen.
Beliau tidak memperlahankan kempennya menentang penyingkiran meskipun selepas gagal dalam serangan pada November.


Sorry.


Pemimpin PAS, Umno sertai bantahan pakar kesihatan berhubung langkah nyahsenarai cecair nikotin

Dua doktor perubatan dari PAS dan Umno menyertai kritikan terhadap langkah kerajaan menyahsenarai cecair nikotin sebagai bukan lagi bahan kawalan.
Mereka mengulangi amaran daripada kumpulan aktivis anti-tembakau dan pakar perubatan bahawa keputusan itu akan membawa kepada krisis kesihatan dengan golongan muda kini lebih mudah mendapatkan produk vape.
Exco Kelantan yang bertanggungjawab terhadap kesihatan dari PAS, Dr Izani Husin menyifatkan keputusan Menteri Kesihatan Dr Zaliha Mustafa sebagai “detik kelam bagi negara” meskipun mendapat bantahan keras daripada pengamal perubatan.
"Tindakan ini telah membenarkan penjualan rokok elektronik (e-cig) atau vape secara berleluasa, sama ada kepada belia ataupun pelajar tanpa kawalan,” katanya.
Beliau menggesa supaya menteri membatalkan keputusan itu.
“Kami mengimpikan satu generasi pelapis bebas rokok dan dadah yang bakal menerajui tampuk kepimpinan negara kelak,” katanya.
Persatuan Ahli Farmasi Malaysia adalah antara kumpulan yang menentang penyahsenaraian cecair dan gel nikotin – bahan utama untuk produk vape.
Mereka melihat ia sebagai satu langkah untuk memudahkan cukai vape baru seperti diumumkan Perdana Menteri Anwar Ibrahim dalam pembentangan Belanjawan 2023.
Majlis Kawalan Tembakau Malaysia memberi amaran bahawa kanak-kanak kini boleh menghisap vape secara sah.
"Anda boleh membeli vape seperti membeli karipap sekarang," kata pengerusinya Dr M Murallitharan seperti dilaporkan New Straits Times.
Sementara itu, kumpulan kesihatan awam Galen Centre for Health and Social Policy menyelar langkah itu sebagai "regresif luar biasa", sambil menambah bahawa kerajaan terdesak menjana lebih banyak hasil daripada kos kesihatan awam.
Izani berkata cukai vape menunjukkan kerajaan tidak bimbang tentang kesan jangka panjang terhadap kesihatan rakyat, sambil menambah ia juga bertentangan dengan pelbagai usaha Kementerian Kesihatan untuk membendung ketagihan nikotin di Malaysia.
“Kesan nikotin ternyata bukan sahaja menyebabkan ketagihan, bahkan kajian menunjukkan pendedahan otak kepada nikotin semasa remaja amat berbahaya kerana zaman remaja adalah peringkat kritikal perkembangan otak dan berisiko untuk mencuba bahan-bahan terlarang yang menjurus kepada penyalahgunaan dadah,” tambahnya.
Keputusan itu turut dikritik oleh Ketua Pemuda Umno Dr Akmal Saleh, dengan berkata ia adalah lesen besar untuk rakyat Malaysia dari semua lapisan masyarakat mengambil nikotin.
Akmal bersetuju dengan pandangan pengkritik bahawa kerajaan sepatutnya terlebih dahulu memastikan kelulusan Rang Undang-undang Kawalan Produk Tembakau dan Merokok, yang juga dikenali sebagai generasi “end game” (GEG), bertujuan membasmi tabiat merokok dan vape oleh generasi akan datang.
“Rasional terhadap cadangan ini adalah Akta GEG perlu dilaksanakan terlebih dahulu barulah kerajaan wajar mengeluarkan cecair vape yang bernikotin ini dari Akta Racun agar cukai yang tinggi boleh dikenakan ke atas pengguna tidak tergolong di dalam generasi penamat untuk mengurangkan kadar penggunaan vape di kalangan masyarakat.”
Akmal memberi amaran implikasi terhadap kesihatan rakyat adalah jauh lebih penting berbanding menjana keuntungan daripada cukai yang dikutip ke atas vape.
Keputusan Zaliha itu sangat berbeza dengan kempen anti-merokok dimulakan Khairy Jamaluddin sebelum ini, di mana beliau memulakan rang undang-undang bersejarah yang akan menyaksikan larangan pengambilan mana-mana produk tembakau atau penggantinya oleh mereka yang dilahirkan selepas 2007.
Rang undang-undang generasi “end game” itu bagaimanapun dikritik oleh beberapa pemimpin Pakatan Harapan (PH) termasuk Anwar Ibrahim ketika beliau menjadi ketua pembangkang.
Rang undang-undang itu tidak pernah diluluskan disebabkan kelewatan kerana pemimpin PH yang meminta jawatankuasa khas Parlimen untuk meneliti semula rang undang-undang itu.


Restoran Israel, ChickP buka cawangan pertama di Singapura

Restoran berasaskan makanan protein yang berasal dari Israel, ChickP membuka cawangan pertamanya di Singapura.Perkara itu diumumkan semalam oleh ChickP, dengan Moy Teo dilantik sebagai pengarah pengembangan perniagaan di Asia.“Saya teruja untuk memulakan perjalanan ini dengan ChickP dalam segmen ramuan protein,” kata Moy.“Kacang buncis adalah tanaman yang terkenal dan sangat dihormati di Asia. Wilayah ini merangkumi lebih daripada 85% penggunaan kacang  buncis di seluruh dunia, hanya di belakang India.”Syarikat ChickP Protein, Ltd ditubuhkan pada tahun 2016 oleh Ram Reifen, ahli gastroenterologi pediatrik dan profesor pemakanan manusia yang berasal dari Israel.Menerusi penyelidikan selama 20 tahun di Hebrew Universiti, Jerusalem, Reifen menumpukan kajian kepada kepentingan pemakanan keseluruhan kacang buncis dan nilainya dalam memerangi kekurangan zat makanan.Syarikat ini memulakan operasi komersial menghasilkan beberapa jenis isolat protein kacang buncis dan pati kacang buncis untuk memenuhi permintaan yang berkembang pesat.Menurut Ron Klein, ketua pegawai eksekutif ChickP, Singapura merupakan lokasi strategik untuk menjadi pusat produk berasaskan tumbuh-tumbuhan dan protein.Beliau juga berkata pembukaan cawangan ChickP di Singapura adalah untuk mendekati peminat makanan protein di negara itu.“Kami percaya pada hubungan pelanggan dan perkongsian yang kuat dalam pembangunan produk,” kata Ketua Pegawai Eksekutif ChickP Ron Klein.“Walaupun produk makanan berasaskan tumbuhan mungkin mempunyai cabaran dari segi fungsi dan cita rasa, kami percaya pelanggan harus didekati untuk memajukan pembangunan, membantu mengendalikan rantaian bekalan dan memendekkan waktu pasaran.“Singapura menjadi pusat produk berasaskan tumbuh-tumbuhan dan protein alternatif, dan ChickP bersedia untuk memberi kepuasan kepada pelanggannya.”


Masih relevankah hadkan penggal PM?

Sejak pilihan raya umum lalu, Malaysia menyaksikan pertukaran tiga perdana menteri, satu perubahan yang tidak pernah berlaku sebelum ini sejak negara mencapai kemerdekaan di mana beberapa generasi membesar di bawah seorang atau dua perdana menteri.Di sebalik beberapa pertukaran perdana menteri, Dr Mahathir Mohamad yang memimpin kerajaan selama 22 tahun ketika pusingan pertamanya masih menghantui lanskap politik negara walaupun ramai percaya zaman penggal yang panjang seperti itu sudah lama berlalu.Ini disebabkan oleh peningkatan penggunaan media sosial sekali gus menyebabkan politik menjadi semakin terbuka.Keadaan ini mungkin benar disebabkan kesetiaan kepada politik dan perikatan di Malaysia kini boleh berubah walaupun sebelum ini dilihat mempunyai kestabilan politik berbanding negara jiran seperti Indonesia dan Thailand.Akan tetapi Oh Ei Sun dari Singapore Institute of International Affairs berkata, dalam situasi ketidakstabilan politik yang dialami negara hari ini, ramai yang beranggapan bahawa politik akan mudah berubah.“Namun selepas tamat pergolakan ini, seorang lagi ‘strong man’ seperti Dr Mahathir Mohamad pada awal penggalnya mungkin muncul,” katanya kepada MalaysiaNow.“Oleh itu, penting untuk mengehadkan tempoh penggal perdana menteri sebelum perkara itu terjadi dan jadikan ia satu tradisi politik.”Beliau mengulas kenyataan Pakatan Harapan (PH) pada Isnin yang akan membincangkan isu itu dalam satu pertemuan dengan Perdana Menteri Ismail Sabri Yaakob.Pertemuan itu antara lain dijangka membincangkan mengenai rang undang-Undang (RUU) anti lompat parti, RUU perkhidmatan Parlimen dan pindaan peraturan mesyuarat Dewan Rakyat. Oh merujuk kepada pentadbiran Mahathir sepanjang 22 tahun semasa pertama kali menjadi perdana menteri. Beliau kemudian menjadi perdana menteri buat kali kedua selepas kemenangan PH pada Pilihan Raya Umum ke-14 (PRU14). Mahathir kemudian meletakkan jawatan selepas 22 bulan ketika krisis politik yang menyaksikan pertukaran kerajaan dan perdana menteri pada 2020. Idea menghadkan penggal perdana menteri antara cadangan yang dikemukakan PH semasa berkempen pada PRU14 lalu. Cakap-cakap mengenai melanjutkan tempoh penggal perkhidmatan juga turut kedengaran di negara Indonesia apabila sebahagian rakyat mereka mahu meneruskan pentadbiran Joko Widodo atau Jokowi bagi penggal ketiga. Jokowi bakal menamatkan penggal keduanya pada tahun 2024. Persoalan juga timbul mengenai kebolehlaksanaan perkara itu memandangkan memorandum persefahaman (MoU) antara kerajaan dan pembangkang dijangka tamat pada Julai.Pengarah Eksekutif Ilham Centre Hisommudin Bakar pula berkata, PH cuba untuk memenuhi manifesto mereka melalui MoU dengan kerajaan, walaupun tidak sempat mengusulkannya semasa berada dalam kerajaan. “Kini mereka mengharapkan Ismail menerima cadangan PH berkait pembaharuan institusi berkenaan.“Adakah ini satu keutamaan sekarang? Itu persoalannya. Bagi PH cadangan itu sangat besar maknanya buat mereka. Tetapi saya yakin, jika ditanya kepada rakyat kini, ianya bukan satu keutamaan yang perlu diberikan prioriti oleh kerajaan,” katanya. Menurut Hisommudin, ini kerana rakyat lebih tertumpu kepada pemulihan ekonomi, peluang pekerjaan dan harga barang yang lebih mendesak. Katanya, walaupun idea itu dahulu mungkin memberikan keterujaan kepada pengundi tetapi dinamika politik dan keadaan semasa sudah berubah. Sementara Kartini Aboo Talib dari Universiti Kebangsaan Malaysia berkata, meskipun tindakan itu mempunyai kebaikan dan keburukan, keburukannya lebih banyak dari kebaikan apabila membenarkan tempoh berkuasa yang lama.Ini kerana, pihak lawan mungkin cuba untuk menghapuskan atau membalikkan polisi dan wawasan yang cuba diterapkan oleh seseorang perdana menteri ketika pentadbirannya, seterusnya meletakkan negara dalam keadaan inersia jika polisi tersebut dibatalkan. Ia terjadi apabila PH membalikkan polisi berkaitan percukaian dan pengangkutan awam selepas memenangi PRU14.Namun Kartini berkata, masyarakat Malaysia sudah mencapai kematangan tersendiri berhubung perubahan kerajaan. “Kita sudah mencapai kematangan demokrasi apabila pertukaran Barisan Nasional (BN) kepada PH pada 2018 yang menyaksikan tiada keganasan berlaku.“Peralihan intra-kuasa dalam satu pilihan raya dengan tiga perdana menteri iaitu Mahathir kepada Muhyiddin Yassin kepada Ismail juga tiada keganasan,” katanya.Oh pula menegaskan, tindakan mengehadkan penggal itu sememangnya diperlukan dalam masyarakat yang semakin matang seperti Malaysia. Ia bagi memantau tindakan sesetengah ahli politik yang mungkin terlalu bercita-cita tinggi. “Kita tentunya tidak mahu bakal autokrat untuk mendapat idea mengekalkan diri di puncak kuasa,” katanya.Oh turut memberi justifikasi mengapa polisi seperti percukaian dan pengangkutan awam yang dibalikkan semasa PH.“Bangkangan PH ialah mengenai pembaziran yang terkait dengan projek-projek itu. “Mengenai cukai barangan dan perkhidmatan, saya fikir ia memang dibenci secara umum oleh orang ramai,” katanya.


Liek Hou catat sejarah pemain badminton pertama menang emas Paralimpik

Juara dunia enam kali, Cheah Liek Hou menjadi pemenang pingat emas badminton yang pertama Sukan Paralimpik, selepas beliau menewaskan musuh utamanya Anrimusthi Dheva dari Indonesia pada perlawanan akhir perseorangan lelaki SU5 (kecacatan fizikal) hari ini.Badminton buat pertama kalinya dipertandingkan pada Sukan Paralimpik di Tokyo.Pemain nombor dua dunia itu menewaskan Dheva pemain pilihan pertama Paralimpik 21-17, 21-15 pada hari keempat acara badminton yang berlangsung di Yoyogi National Stadium.Pada set pertama, kesilapan yang dilakukan pemain nombor satu dunia itu membolehkan Liek Hou mendahului 5-0, sebelum pemain indonesia itu mengejar hingga ke kedudukan 8-5.


Kabinet putuskan pengguna perlu diberi pilihan untuk pembayaran tol

Perdana Menteri Ismail Sabri Yaakob berkata pengguna jalan raya mesti diberi pilihan untuk pembayaran tol sama ada mahu menggunakan sistem Identifikasi Frekuensi Radio (RFID), Touch ‘n Go (TnG) atau SmartTAG.Beliau berkata perkara itu diputuskan dalam mesyuarat Kabinet semalam yang berpendapat pengguna mesti diberi pilihan seperti sewaktu TnG diperkenalkan di peringkat awal dengan pembayaran secara tunai masih diteruskan.“Pengguna mesti diberi kebebasan sama ada nak guna RFID, Touch ‘n Go atau SmartTAG,” beliau berkata demikian kepada media ketika ditanya mengenai perkembangan pelaksanaan RFID selepas melancarkan program Jelajah Agrikomoditi Keluarga Malaysia malam tadi.Ismail berkata RFID diperkenalkan untuk mempercepatkan perjalanan merupakan cadangan yang bagus tetapi pengguna juga mesti diberi pilihan memandangkan RFID adalah projek rintis dan ia akan mengambil masa untuk disesuaikan.Terserah kepada pengguna untuk membuat pilihan dan kalau RFID memudahkan perjalanan mereka, pengguna lebuh raya boleh berhijrah kepada sistem RFID, katanya.Ismail berkata pemegang konsesi lebuh raya perlu mengekalkan lorong untuk pengguna TnG dan SmartTAG.“Jangan semua RFID lah. Kalau ada 10 lorong, mungkin beberapa lorong untuk RFID and the rest (dan selebihnya) masih lagi untuk TnG dan SmartTAG. Kita tidak mahu ada tekanan kepada pengguna jalan raya,” katanya.Ditanya sama ada pemegang konsesi lebuh raya telah dimaklumkan mengenai keputusan Kabinet itu, Ismail berkata Menteri Kanan Kerja Raya Fadillah Yusof akan memanggil pemegang konsesi untuk berbincang dan membuat keputusan lanjut.Ismail juga berkata mesyuarat Kabinet itu juga memutuskan apa sahaja perkara melibatkan bayaran oleh rakyat perlu dirujuk kepada Kabinet.Media dan netizen melaporkan keadaan di beberapa plaza tol di Lembah Klang terutamanya pada Isnin lepas yang mengalami kesesakan didakwa akibat kegagalan RFID berfungsi.Transaksi tol menggunakan teknologi RFID untuk kenderaan ringan persendirian (Kelas 1) dilaksanakan di laluan Juru, Pulau Pinang hingga ke Skudai, Johor di Lebuhraya Utara-Selatan (PLUS) bermula 15 Januari lepas.Sistem RFID membolehkan pengguna menikmati perjalanan lebih lancar tanpa perlu berhenti dan bergerak di lorong RFID dengan kelajuan 30 km/j serta melaksanakan transaksi tol tanpa sentuh.RFID juga menawarkan sekuriti tunai digital dan tambah nilai tanpa tunai melalui penggunaan e-dompet Touch ‘n Go tanpa perlu lagi mengunjungi kaunter tambah nilai.


Kerajaan akan nilai tuntutan libat MA63 dengan adil, kata PM

Kerajaan persekutuan akan menilai semua tuntutan yang dibawa oleh Sarawak terutamanya yang melibatkan Perjanjian Malaysia 1963 (MA63) dengan adil, kata Muhyiddin Yassin.Perdana menteri juga memberi jaminan bahawa hak-hak Sarawak akan terus dilindungi berlandaskan Perlembagaan Persekutuan.Katanya komitmen tersebut telah dizahirkan kerajaan Perikatan Nasional (PN) menerusi penubuhan portfolio khusus di bawah Hal Ehwal Sabah dan Sarawak serta penubuhan Majlis Khas mengenai MA63.“Pada masa ini, Majlis Khas MA63 sedang meneliti perkara-perkara yang berkaitan dengan hak-hak Sarawak, dengan beberapa kemajuan yang telah pun dicapai.“Kerajaan PN mahu menambah baik hubungan persekutuan-negeri dengan bersandarkan pada asas lebih kukuh melalui pendekatan saling menghormati dan memahami,” katanya dalam ucapan pada Sesi Balai Rakyat Wawasan Kemakmuran Bersama 2030 di Pusat Konvensyen Borneo Kuching hari ini.MENYUSUL LAGI


6 suspek terima bayaran bekal sijil vaksinasi Covid-19 direman

Enam lelaki direman tiga hari bermula hari ini bagi membantu siasatan menerima bayaran untuk membekalkan sijil vaksinasi Covid-19 tanpa suntikan sebenar di negeri ini.Ketua Jabatan Siasatan Jenayah Komersial Terengganu M Zambri Mahmud berkata kesemua mereka yang berusia 35 hingga 57 tahun itu ditahan malam tadi dan direman hingga Sabtu untuk siasatan lanjut mengikut Seksyen 420 Kanun Keseksaan.Perintah reman dikeluarkan majistret Engku Nurul Ain Engku Muda di Mahkamah Majistret Marang hari ini selepas mendapat permohonan daripada pihak polis.M Zambri berkata kesemua lelaki itu dikatakan menerima bayaran untuk membekalkan sijil vaksinasi Covid-19 tanpa perlu melakukan suntikan sebenar dengan kadar bayaran tertentu, namun gagal menyediakan sijil berkenaan untuk pelanggan mereka sehingga kini.“Polis menerima laporan (daripada pelanggan) bahawa bayaran telah dibuat oleh mereka untuk membeli sijil itu, tetapi suspek dikatakan tidak memberikan sijil itu kepada mereka,” katanya ketika dihubungi hari ini.Beliau berkata polis percaya kes berkenaan mempunyai kaitan dengan penahanan seorang doktor lelaki Sabtu lepas, yang disyaki menjual sijil vaksinasi Covid-19 tanpa suntikan sebenar di sebuah klinik swasta di Marang.Siasatan awal polis mendapati seramai 1,900 individu berurusan dengan klinik itu untuk tujuan vaksinasi, namun daripada jumlah itu polis masih menyiasat jumlah sebenar individu yang mendapat sijil vaksinasi tanpa suntikan, dengan bayaran antara RM400 hingga RM600.Katanya reman terhadap doktor berkenaan berakhir hari ini dan dia dilepaskan sementara menunggu tindakan selanjutnya oleh pihak pendakwa raya.


Besar mana kesalahan saya hingga digantung 6 tahun?

Itu asas kepada rayuan saya kepada Panel Penasihat Lembaga Disiplin. Ada tiga aspek yang saya persoalkan mengenai keputusan menggantung saya selama enam tahun ini.Pertama, aspek keputusan yang dibuat oleh Tribunal Lembaga Disiplin.Soalannya, besar sangatkah kesalahan saya sehingga saya digantung selama enam tahun? Apa asas dan justifikasi apabila tribunal memutuskan hukuman ini?1. Saya didakwa atas tiga kesalahan:i. Memfitnah presiden berkenaan surat sokongan kepada Anwar Ibrahim menjadi perdana menteri.ii. Mengkritik presiden secara terbuka.iii. Menghasut dengan cara memuat naik berita-berita mengenai saya yang disiarkan oleh media di laman Facebook saya.Berkaitan perkara pertama, saya yakin tribunal tidak bertanya pun kepada pihak istana, menteri-menteri yang saya namakan sebagai saksi yang mengetahui tentang kewujudan surat tersebut malah sudah ada pengakuan mengenai kewujudan surat sokongan tersebut.Berkaitan perkara kedua, yang tribunal dakwa sebagai “kritikan” hanyalah tajuk-tajuk yang media gunakan. Jika mereka membaca kandungannya, ia bukan kritikan sama sekali, ia hanya pandangan terhadap apa yang berlaku dan cadangan tentang apa yang perlu dilakukan oleh presiden untuk memulihkan keyakinan ahli.Jadi, tribunal tidak wajar menghukum gantung enam tahun keahlian saya hanya kerana tajuk akhbar.Mengenai dakwaan ketiga, bagaimana mungkin perbuatan memuat naik berita yang telah disiarkan oleh media ke Facebook peribadi saya boleh dianggap perbuatan menghasut? Tidakkah ia nampak sangat tidak wajar dan janggal?Jadi kalau ketiga-tiga dakwaan tribunal ke atas saya tidak mempunyai asas, agak sukar untuk difahami kenapa saya dihukum dengan hukuman yang berat, iaitu enam tahun penggantungan, ia sama sahaja seperti mahu mematikan karier politik seseorang.Saya tidak pernah memaki hamun presiden, menggunakan kata-kata kesat terhadap beliau, menuduh beliau dan timbalan presiden merompak duit, tidak pernah menyerang ahli keluarga beliau, tidak pernah membocorkan rakaman perbincangan mesyuarat sulit Umno atau tidak disabitkan dengan kesalahan rasuah dan politik wang.Adakah kerana faktor-faktor lain? Jika atas faktor-faktor lain, kenapakah saya tidak didakwa atas faktor-faktor tersebut? Tiada sebarang penghakiman dan justifikasi diberikan mengenai hukuman ini seperti yang dibuat oleh mahkamah selepas menjatuhkan hukuman. Jadi sehingga sekarang saya tidak tahu apakah justifikasi Tribunal Lembaga Disiplin apabila menjatuhkan hukuman ini.Perkara kedua yang menjadi asas rayuan saya adalah aspek proses untuk mengesahkan keputusan Lembaga Disiplin Umno oleh Mesyuarat Pengurusan Umno Malaysia dan oleh Majlis Kerja Tertinggi Umno.Perkara ini adalah proses parti yang pada pandangan saya, telah berlaku pelanggaran peraturan yang jelas dan membuka ruang untuk penyalahgunaan kuasa.Untuk mengesahkan keputusan hukuman tribunal, laporan tribunal perlu dibawa kepada Mesyuarat Pengurusan Umno dan Mesyuarat MKT Umno. Dalam kedua-dua mesyuarat, saya dimaklumkan justifikasi dan fakta kes saya tidak dibentangkan, yang dibentangkan hanyalah keputusan tribunal dan tujuan pembentangan hanyalah untuk disahkan oleh anggota mesyuarat.Berlaku pula pelanggaran peraturan apabila pengadu, iaitu Tengku Adnan sendiri ada dalam mesyuarat tersebut. Adakah keputusan Mesyuarat Pengurusan dan Mesyuarat MKT yang turut dihadiri oleh pengadu ini sah?Ada ahli MKT yang memaklumkan kepada saya yang mereka tidak diberikan maklumat mengenai kes saya dan dalam mesyuarat MKT, Tengku Adnan pula bersuara mahukan hukuman dikenakan kepada saya.Saya dimaklumkan oleh beberapa ahli MKT, Tengku Adnan menggambarkan seolah-olah kes saya ini adalah isu bahagian. Jadi timbul satu lagi persoalan, sahkah keputusan tersebut. Saya ini dihukum atas isu bahagian atau tiga dakwaan tadi?Jadi saya minta panel rayuan untuk lihat semula keabsahan proses menjatuhkan hukuman ini.Ketiga, keabsahan dan motif aduan yang dibuat oleh ketua Umno Putrajaya.Seperti yang saya nyatakan dalam surat rayuan dan kenyataan media sebelum ini, Tengku Adnan tiada locus standi untuk membuat aduan dan cara dia mendapatkan tanda tangan AJK bahagian dan ketua-ketua cawangan boleh dipertikaikan kerana dicemari dengan tekanan dan penggunaan wang.Saya yakin Tribunal juga tidak memanggil saksi-saksi yang telah membuat akuan bersumpah (SD) bagi mengesahkan perkara ini.Atas ketiga-tiga asas ini, saya mohon panel rayuan untuk meneliti semula rayuan saya.Saya berterima kasih terhadap semua anggota panel yang bersikap terbuka dan sudi mendengar hujah-hujah rayuan saya dan berharap mereka dapat mempertimbangkan semua hujah tersebut secara adil.Tun Faisal Ismail Aziz adalah timbalan ketua Umno Putrajaya.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian hampir 2,500 jangkitan, 5 lagi terkorban

2,491 kes baru Covid-19 direkodkan semalam menjadikan jumlah keseluruhan sebanyak 4,774,003 kes.
Sebanyak 3,715 pesakit turut dilaporkan sembuh, menjadikan jumlah keseluruhan kes sembuh sebanyak 4,703,299.
Ketika ini, 34,508 kes aktif direkodkan, dengan 33,090 atau 95.9% daripadanya sedang menjalani kuarantin kendiri.
Dalam pada itu, 22 (0.1%) kes kini berada di pusat kuarantin sementara 1,324 (3.8%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 72 kes dan 49 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.9% dengan kes Covid-19 merangkumi 19.3%.
Lima lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,196 orang.


AGC sekali lagi tolak representasi editor Sarawak Report batal tuduhan keluar kenyataan fitnah

Jabatan Peguam Negara (AGC) sekali lagi menolak representasi dikemukakan Editor Sarawak Report, Clare Rewcastle-Brown untuk membatalkan pertuduhan mengeluarkan kenyataan berunsur fitnah terhadap Sultanah Terengganu Sultanah Nur Zahirah melalui buku “The Sarawak Report – The Inside Story of the 1MDB Expose”.
Jabatan Peguam Negara (AGC) menolak representasi tersebut menerusi surat yang diserahkan kepada Tetuan Guok Partnership yang mewakili wanita itu melalui e-mel hari ini.
Berdasarkan surat tersebut yang diperoleh pihak media, AGC memutuskan bahawa terdapat keterangan yang mencukupi untuk mengekalkan pertuduhan sedia ada terhadap tertuduh.
AGC menyatakan bahawa keputusan itu adalah muktamad dan sebarang representasi lanjut daripada pihak tertuduh tidak akan dilayan melainkan jika terdapat apa-apa perkembangan baharu yang masih belum dipertimbangkan yang mewajarkan kajian semula dibuat.
Timbalan Pendakwa Raya Noor Haslinda Che Seman dan peguam Guok Ngek Seong yang mewakili Rewcastle-Brown ketika dihubungi mengesahkan perkara itu.
Pada 25 Januari lepas, AGC menolak representasi Rewcastle-Brown sebelum representasi kali kedua difailkan pada 8 Mac lalu.
Representasi itu difailkan berikutan keputusan Mahkamah Tinggi Kuala Lumpur pada 31 Oktober tahun lepas yang menolak saman fitnah difailkan Sultanah Nur Zahirah terhadap wanita itu berhubung dakwaan fitnah membabitkan Terengganu Investment Authority (TIA) dalam buku berkenaan.
Dalam permohonan itu, Rewcastle-Brown berkata Mahkamah Tinggi memutuskan bahawa perenggan dalam buku berkenaan adalah tidak berunsur fitnah, oleh itu pihak pendakwaan akan menghadapi kesukaran untuk membuktikan kes di atas beban pembuktian melampaui keraguan munasabah di dalam kes jenayah tersebut.
Rewcastle-Brown yang berasal dari United Kingdom didakwa di Mahkamah Majistret Kuala Terengganu secara tanpa kehadiran tertuduh pada 23 Sept 2021 atas pertuduhan itu mengikut Seksyen 500 Kanun Keseksaan yang membawa hukuman penjara maksimum dua tahun atau denda atau kedua-duanya, jika sabit kesalahan.
Permohonan Rewcastle-Brown untuk memindahkan kes tersebut ke Mahkamah Tinggi Kuala Lumpur akan didengar di hadapan hakim K. Muniandy pada 15 Mei ini.


Siapa bakal terbabas di Melaka?

Pertandingan tiga penjuru antara Perikatan Nasional (PN), Barisan Nasional (BN) dan Pakatan Harapan (PH) di Melaka seperti ulang tayang apa yang berlaku pada Pilihan Raya Negeri (PRN) Sabah.Bezanya ketika PRN Sabah, kerusi perdana menteri dipegang oleh Bersatu manakala ketika PRN Melaka kali ini kerusi perdana menteri dipegang Umno.Semasa PRN Sabah, PAS berkorban tidak bertanding.Pengorbanan itu dihargai dengan melantik seorang ahli Dewan Undangan Negeri (Adun) lantikan dari PAS.Untuk PRN Melaka, PAS masuk bertanding di bawah lambang PN.Ini tiada beza dengan apa yang berlaku di Sabah, kerana lambang PAS tidak digunakan.Yang ada ialah pertembungan antara PN, BN dan PH.Pertembungan ini sudah pastinya mewujudkan persepsi tidak baik terhadap kerajaan persekutuan, terutamanya Perdana Menteri Ismail Sabri Yaakob.Ini menunjukkan kerajaan pimpinan Ismail amat rapuh, dan perdana menteri tidak berkuasa sepenuhnya untuk mengelakkan peperangan tiga penjuru, serta nyawa politiknya amat bergantung pada mood partinya sendiri.Ketika PN dan BN gagal memeteraikan rundingan satu lawan satu di Melaka, PH pula “menjaringkan gol sendiri” dengan menerima “katak” politik menjadi calon iaitu dua bekas Adun Umno, Idris Haron dan Nor Azman Hassan.Keputusan itu tidak disokong oleh DAP, kerana ia menyebabkan PH dipandang hipokrit kerana sebelum ini mereka lantang memperjuangkan akta lompat parti.Namun ini tidak bermakna DAP akan keluar dari PH.Pemimpin parti itu sekadar merintih di media demi menunjukkan kepada para penyokong bahawa mereka tidak bersetuju dengan tindakan yang dilakukan PKR dan Amanah.DAP sedar bahawa tindakan PKR dan Amanah ini akan menjejaskan sokongan bukan Melayu terhadap PH.Tetapi bagi PKR dan Amanah, barangkali mereka merasakan Idris dan Azman dapat membawa undi pengundi Melayu yang boleh membantu di kerusi-kerusi Dewan Undangan Negeri (DUN) yang mereka bertanding.Apa tidaknya, PKR dan Amanah terpaksa bertembung dengan BN dan PN di majoriti kerusi yang bermajoriti pengundi Melayu kerana hampir semua kerusi yang mempunyai jumlah pengundi bukan Melayu yang besar berada di tangan DAP.Apakah PRN Melaka bakal mewujudkan DUN tergantung di mana tiada pihak yang mempunyai majoriti untuk membentuk kerajaan?Jika ya, kemungkinan besar jajaran politik baru akan menjadi kenyataan selepas selesainya PRN Melaka.Jika jajaran politik baru berlaku di Melaka, bagaimana pula dengan nyawa kerajaan persekutuan selepas selesainya PRN Melaka?Selamat datang ke era baru permainan “sotong politik” Malaysia.Musim satu bermula di Melaka hari ini.


Nato susuli langkah AS undur tentera dari Afghanistan

Pertubuhan Perjanjian Atlantik Utara (Nato) pada Rabu bersetuju untuk menuruti jejak langkah Amerika Syarikat (AS) menarik balik semua tenteranya dari Afghanistan, lapor Xinhua.Washington sebelum ini mengumumkan akan menarik balik semua tenteranya menjelang 11 September.AS menghantar tenteranya ke Afghanistan pada 2001 susulan serangan 9/11, diikuti sekutunya Nato, “untuk memerangi Al-Qaeda dan pihak yang mahu menyerang AS,” menurut satu kenyataan dikeluarkan selepas mesyuarat menteri luar dan pertahanan Nato secara maya.Sekutu Nato memutuskan pengunduran tentera dimulakan pada 1 Mei yang dijangka mengambil masa beberapa bulan untuk menyelesaikannya dan langkah itu akan dilaksana secara “teratur dan berperingkat.”“Jika Taliban menyerang tentera bersekutu semasa sedang berundur serangan balas yang padu akan dilancarkan.“Pengunduran tentera bukan bermakna hubungan Nato dengan Afghanistan berakhir, sebaliknya, ia menandakan “bermulanya episod baharu,” kata kenyataan itu.Sementara itu Setiausaha Agung Nato Jens Stoltenberg pada sidang media bersama Setiausaha Negara AS Antony Blinken dan Setiausaha Pertahanan Lloyd Austin berkata ” kami masuk ke Afghanistan bersama-sama dan kami berundur juga bersama-sama.”“Sekutu dan rakan pakatan akan terus teguh berdiri bersama rakyat Afghanistan, tetapi kini sudah tiba masanya untuk rakyat Afghanistan sendiri membina keamanan yang berkekalan,” kata Stoltenberg.Buat masa ini terdapat kira-kira 10,000 tentera Nato di Afghanistan


Hakim beri amaran pada anak perempuan Zahid, jangan komen kes rasuah bapa di media sosial

Hakim Mahkamah Tinggi hari ini memberi amaran kepada orang ramai agar tidak membuat sebarang komen di media sosial berkaitan perbicaraan kes pecah amanah, rasuah dan pengubahan wang haram melibatkan Ahmad Zahid Hamidi yang sedang berlangsung.Amaran itu dikeluarkan Collin Lawrence Sequerah setelah timbalan pendakwa raya (DPP) Raja Rozela Raja Toran memaklumkan kepada mahkamah bahawa anak perempuan Zahid, Nurulhidayah telah membuat hantaran mengenai kes bapanya di Instagram.“Mahkamah perlu memberi amaran tentang komen seperti itu yang boleh membawa kepada sub-judice. Komen seperti itu tidak boleh dibuat semasa perbicaraan sedang berlangsung,” kata hakim Sequerah.Terdahulu, Raja Rozela berkata pihak pendakwaan percaya Nurulhidayah membuat hantaran berhubung isu imuniti semalam di Instagramnya, nurul.zahid.“Kami percaya penulisnya ialah anak perempuan Zahid. Komen ini tidak berasas dan prejudis. Tidak adil bagi pihak pendakwaan kerana kes ini masih berjalan.“Saya tidak diarahkan supaya memulakan prosiding menghina tetapi memadai memaklumkan orang ramai supaya supaya tidak membuat sebarang komen berhubung prosiding ini,” katanya dan menambah bahawa mahkamah perlu melarang penulis (Nurulhidayah) dan orang ramai daripada membuat sebarang komen mengenai kes itu.Peguam Hamidi Mohd Noh yang mewakili Zahid kemudiannya bangun dan memberitahu mahkama bahawa beliau akan meminta penulis (Nurulhidayah) supaya menarik balik komen tersebut.“Pertamanya, kami memohon maaf kepada mahkamah. Kami akan meminta penulis supaya memadam hantaran itu jika mahkamah mahu ia dikeluarkan,” kata peguam itu.Semakan Bernama di Instagram Nurulhidayah mendapati beliau telah memadamkan hantaran berkenaan dan memuat naik catatan baru yang meminta maaf kepada mahkamah mengenai perkara tersebut.“Saya tidak sepatutnya berkongsi atau komen apa yang berlaku semasa prosiding. Ini tidak akan berlaku lagi,” katanya.Zahid, 68, berdepan 47 pertuduhan melibatkan 12 pertuduhan pecah amanah, lapan tuduhan rasuah dan 27 pertuduhan pengubahan wang haram melibatkan jutaan ringgit milik Yayasan Akalbudi.Perbicaraan kesnya kini di peringkat penghujahan pihak pembelaan di akhir kes pendakwaan.


Singapura mahu keputusan kecualikan junta Myanmar dalam Asean dikekalkan

Asean harus mengekalkan keputusan yang dicapai pada Sidang Kemuncak Asean ke-38 dan ke-39 untuk hanya menjemput wakil bukan politik dari Myanmar ke mesyuarat-mesyuaratnya  sehingga terdapat kemajuan ketara dalam pelaksanaan Konsensus Lima Perkara.Pandangan itu dinyatakan oleh Perdana Menteri Singapura Lee Hsien Loong kepada rakan sejawatannya dari Kemboja, Hun Sen dalam satu pertemuan menerusi sidang video pada 14 Januari 2022, menurut kementerian luar (MFA) republik itu.Semasa sesi itu, MFA berkata Hun Sen menjelaskan kepada Lee berhubung keutamaan dan agenda Pengerusi Asean Kemboja untuk 2022.Menurut kenyataan itu, Lee menyebut tiada sebarang kemajuan ketara dalam pelaksanaan Konsensus Lima Perkara Asean sejak diterima pada 24 April 2021, semasa mesyuarat di Sekretariat Asean di Jakarta antara pemimpin Asean dan Jeneral Min Aung Hlaing.“Sebarang perbincangan untuk menyemak semula keputusan pemimpin Asean perlu berdasarkan fakta baru,” kata kenyataan itu.MFA berkata Lee menekankan keperluan bagi pengerusi Asena itu untuk melibatkan semua pihak yang berkenaan, termasuk Tatmadaw (tentera Myanmar) dan Liga Demokrasi Kebangsaan (NLD).“Tatmadaw mencadangkan gencatan senjata dengan Pertubuhan Bersenjata Etnik (EAO) sahaja, sedangkan Konsensus Lima Perkara turut merujuk kepada penamatan keganasan terutamanya terhadap lawan politik Tatmadaw dan orang awam ,” kata kenyataan itu.Menurut MFA lagi Lee menyatakan hanya beberapa hari selepas lawatan Hun Sen, berlaku lagi serangan oleh Tatmadaw terhadap lawan politiknya, dan hukuman penjara tambahan dikenakan ke atas Kaunselor Negara Aung San Suu Kyi.Kenyataan itu menyebut Lee tidak pasti peranan yang boleh dimainkan oleh Asean atau duta khas pengerusi Asean ke Myanmar dalam menyelaras gencatan senjata kerana tiada akses kepada semua pihak.Menurut Lee, terdapat keperluan untuk kemajuan dalam penyampaian bantuan kemanusiaan menerusi penglibatan Pusat Penyelarasan Asean mengenai pengurusan bencana dengan kerjasama Tatmadaw.Lee bersetuju bahawa cadangan yang dibangkitkan oleh pengerusi Asean itu perlu dibincangkan dengan lebih lanjut dalam kalangan menteri luar dan pegawai kanan Asena dan berharap Kemboja akan mempertimbangkan pandangannya dan pandangan Pemimpin Asean yang lain.Beliau menegaskan komitmen Singapura untuk bekerjasama dengan Kemboja dan negara anggota Asean yang lain dalam pelaksanaan penuh Konsensus Lima Perkara Asean dan keputusan Asean yang berkaitan.MFA berkata Lee juga menegaskan sokongan republik itu terhadap Kemboja selaku pengerusi Asean dan berterima kasih kepada Perdana Menteri Hun Sen atas taklimat mengenai lawatannya ke Myanmar baru-baru ini.


Parang, senjata api tersedia untuk dibeli tetapi tidak semudah disangka

Akses mudah kepada peralatan yang boleh dijadikan senjata boleh dibeli secara dalam talian tanpa dicurigai mencetuskan kebimbangan kemungkinan berlaku serangan pengganas secara solo sama seperti dalam kes seorang remaja Singapura yang ditangkap baru-baru ini.Cubaan eksperimen MalaysiaNow untuk memperoleh peralatan tajam dan senjata api mendedahkan walaupun agak mencabar untuk membeli senjata api, peralatan seperti parang dan kapak tersedia untuk dijual sama seperti alat-alat kutleri dalam internet termasuk platform beli-belah popular dalam talian.Pada 27 Januari, pihak berkuasa Singapura mendedahkan mereka berjaya menggagalkan rancangan seorang pelajar sekolah menengah berusia 16 tahun untuk membunuh umat Islam di dua masjid di negara itu dengan menggunakan parang yang dibelinya secara dalam talian, termasuk ves taktikal.Hasil siasatan mendedahkan remaja itu merancang melancarkan serangan itu pada 15 Mac, yang kebetulan sama tarikh dengan tragedi pembunuhan kejam 51 orang umat Islam di sebuah masjid di Christchurch, New Zealand dua tahun lalu.Pendedahan itu juga menimbulkan beberapa persoalan mengenai betapa mudahnya bagi sesiapa sahaja yang mempunyai akses internet dan kemudahan pembayaran dalam talian untuk membuat persiapan bagi melakukan serangan.Salah satu platform e-dagang tempatan yang popular dilihat menawarkan sebilah parang dengan harga serendah RM30 dan ves taktikal kira-kira RM60.Malah wujud kedai khas dalam talian yang menjual parang panjang, dan hasil siasatan menunjukkan pelanggan berpuas hati dengan produk yang dibeli.“Walaupun ia dijual khusus untuk peminat aktiviti luar, ia dengan mudah boleh dijadikan senjata,” akui salah seorang pembeli yang dihubungi MalaysiaNow.Singapura dan Malaysia antara negara di dunia yang mengenakan undang-undang yang ketat melibatkan senjata api.Ia tidak sah di sisi undang-undang dan menjadi satu kesalahan untuk memiliki membawa atau menggunakan apa jua jenis senjata api atau peluru tanpa lesen, yang hampir mustahil untuk dimiliki kerana negara ini tidak mengiktiraf hak bagi memiliki senjata api.Hanya sebilangan kecil rakyat negara ini memiliki senjata api dan kebanyakannya adalah orang kenamaan.Bagaimanapun jenayah berkaitan senjata api sering menjadi tajuk berita di negara ini, semuanya disebabkan kawasan sempadan yang luas dan kawasan perairan negara menjadikan sukar bagi pihak untuk mengekang penyeludupan senjata api, dadah, dan manusia.Hasil semakan mendedahkan terdapat banyak platform yang menyediakan perkhidmatan membeli senjata api secara haram, termasuk di platform media sosial terkenal Telegram.Seorang penjual yang mempunyai kumpulan Telegram memberitahu wartawan MalaysiaNow mereka boleh menghantar senjata itu dan tanpa perlu melalui pemeriksaan kastam.“Walaupun ia dijual khusus untuk peminat aktiviti luar, ia dengan mudah boleh dijadikan senjata,” akui salah seorang pembeli yang dihubungi MalaysiaNow.Pembayaran boleh dilakukan dalam bentuk bitcoin, dan senjata tersebut akan dikirim dalam beberapa pecahan bahagian.“Kami mempunyai senjata api jenis glock dan revolver. Penghantaran akan dilakukan melalui beberapa bahagian dan dihantar terus ke depan pintu rumah anda,” kata seorang penjual yang beroperasi di aplikasi Telegram.“Untuk glocks anda perlu bayar sekitar RM2,264 dan dihantar terus ke depan pintu rumah. Dihantar dalam beberapa bahagian,” penjual itu memberi jaminan.Apabila ditanya adakah ia selamat dan tidak mendatangkan masalah, dia menjawab “Ya”.Setiap pesanan perlu membayar deposit sekitar RM400 atau AS$100 tetapi dalam bentuk bitcoin.Bitcoin merupakan mata wang digital tanpa bank pusat atau pentadbir, dan boleh dihantar daripada pengguna ke pengguna lain di dalam rangkaian bitcoin tanpa perantara.Sejak ia dilancarkan pada 2008, bitcoin kian popular, tetapi pengkritik mengatakan ia disebabkan mata wang itu mudah digunakan untuk membeli barangan haram, manakala ada yang mengatakan ia tempat mencuci kegiatan pengubahan wang haram, membiayai aktiviti pengganas dan lain-lain kegiatan jenayah.Percubaan remaja dari Singapura membeli senjata api mungkin bukannya kes pertama di rantau ini.Ves taktikal dari sebuah platform dalam talian yang dibeli remaja Singapura dan jenis parang bakal digunakan dalam serangan yang dirancang. Gambar: ISDPada 2013, pihak kastam merampas lima senapang dengan sejumlah peluru bernilai lebih RM2,000, yang dipesan seorang murid berusia 15 tahun dari Ipoh, Perak.Pengalisis jenayah Kamal Affendy Hashim pelbagai agensi penguatkuasaan berusaha memastikan setiap penghantaran tidak melibatkan urusan barang yang diharamkan.“Jika pihak berkuasa mengesyaki terdapat sesuatu keraguan, pihak berkuasa akan memanggil individu atau syarikat yang mengimport sebelum penghantaran itu dapat dilepaskan,” katanya kepada MalaysiaNow.Kamal tidak menafikan sempadan negara yang luas – meliputi kawasan lebih 3,000km kawasan darat dan lautan – menjadi cabaran buat agensi penguatkuasaan, termasuk menghalang aktiviti penyeludupan senjata api.“Oleh kerana sempadan negara yang besar, terdapat laluan lorong tikus kepada penyeludup untuk mengeksplotasi geografi ini,” tambahnya.“Akan tetapi, pihak berkuasa kita amat konsisten dalam menjalankan kewajipan sama ada rondaan darat atau udara dan juga secara risikan maklumat,” katanya, selepas tertangkapnya beberapa individu yang dikaitkan dengan kumpulan radikal baru-baru ini.Sementara itu, Kamal tidak melihat penjualan peralatan tajam dalam talian menimbulkan sebarang masalah.“Barang-barang keperluan yang boleh didapati dalam pasaran tempatan seperti pisau atau kapak tidaklah menjadi isu,” katanya kepada MalaysiaNow.“Yang lebih membimbangkan adalah jika ejen bagi pengimportan sesebuah syarikat membuat deklarasi palsu bagi kontena kargo.”


Liputan rendah dos penggalak dalam kalangan Melayu: Antivaksin atau ragu-ragu?

Masyarakat Melayu masih mengambil sikap tunggu dan lihat berhubung suntikan dos penggalak ketika kes harian Covid-19 sedang meningkat naik akibat gelombang Omicron, kata pakar berikutan pendedahan kementerian kesihatan (KKM) bahawa populasi itu merupakan kaum paling rendah menerima dos ketiga vaksin berbanding yang lain.Menteri Kesihatan Khairy Jamaluddin pada satu sidang media beberapa hari lepas memaklumkan kurang 50% masyarakat Melayu yang menerima dos tersebut meskipun pemberian dos penggalak harian mula meningkat.Menurut data KKM, masyarakat Melayu merekodkan sebanyak 47% individu yang menerima dos penggalak, paling rendah berbanding Orang Asli (49.6%), lain-lain (50.6%), India (56.4%), dan Cina.Mengulas mengenai perkara itu, pakar psikologi dari Universiti Perguruan Sultan Idris, Fauziah Mohd Sa’ad berkata, masyarakat Melayu dikesan mengambil sikap tunggu dan lihat berhubung pengambilan dos penggalak.“Mereka mahu tengok apa kesan dos penggalak ini sebelum mahu buat keputusan hendak ambil atau tidak,” katanya kepada MalaysiaNow.“Jika tiada kesan sampingan, baru mereka mahu ambil.”Sikap skeptikal turut dikesan dalam kalangan pengguna media sosial Melayu.Selain itu, kempen memomokkan dos penggalak dan vaksin untuk kanak-kanak turut mendapat momentum di platform internet.Antaranya, video anak Khairy yang mengambil vaksin turut dipertikaikan pengguna media sosial.Komen-komen bersifat sarkastik juga sering dilemparkan terhadap perbincangan atau berita berkaitan dos penggalak.Kerajaan mula memberi dos penggalak sejak Oktober tahun lalu kepada petugas barisan hadapan, selain golongan berisiko tinggi.Sebelum itu, kerajaan menumpukan pemberian vaksin kepada remaja.Ekoran penularan varian Delta dan Omicron, kerajaan membuat keputusan untuk menukar status vaksinasi kepada tidak lengkap terhadap individu yang menerima dua dos vaksin Sinovac dan mereka yang berusia 60 tahun ke atas, sekiranya mereka tidak mendapatkan suntikan dos penggalak selepas bulan ini.Pakar kesihatan awam, Dr Zainal Ariffin Omar bagaimanapun menjelaskan, golongan “booster hesitant” tidak sama dengan kumpulan antivaksin.“Majoriti mereka terima vaksin primer pelbagai jenis,” katanya kepada MalaysiaNow.“Pada mulanya bersifat kepercayaan atau keraguan individu, tetapi kerana dibesarkan (amplified) oleh banyak faktor, ia membentuk kepercayaan dan persepsi kelompok terutama orang Melayu yang mempunyai semangat dan kepercayaan kelompok yang tinggi.”Situasi itu katanya, membabitkan pelbagai status sosioekonomi dan pendidikan.Zainal, yang juga pengerusi pasukan sukarelawan komuniti melawan Covid-19 berkata, selain kesan sampingan, masyarakat Melayu yakin dengan vaksin primer yang diterima mereka, selain menjangkakan jangkitan Covid-19 kali ini tidak serius dan teruk seperti fasa awal.Bagi Fauziah, masyarakat Melayu turut terkesan isu-isu yang tular di media sosial turut memainkan peranan dalam mempengaruhi minda golongan itu.“Isunya ialah kesan vaksin yang didakwa mendatangkan mudarat, walhal ia mungkin kerana individu itu sudah pun ada penyakit tertentu.“Orang Melayu juga bercerita tentang bermacam-macam ideologi dan pandangan di media sosial,” katanya.Menurut Fauziah apabila kerajaan membuat penerangan, masyarakat Melayu didapati kurang pengetahuan dan kesedaran terhadap Covid-19 dan mutasi varian.Fauziah berkata dapatan itu diterimanya hasil daripada maklum balas dengan petugas barisan depan.Zainal turut bersetuju dengan pemerhatian itu.Katanya, selain berita negatif mengenai dos penggalak dari dalam dan luar negara, masyarakat Melayu mempunyai defisit kepercayaan kerana “ketidakpercayaan” dan kemarahan terhadap pihak berkuasa.Ditanya mengapa sikap was-was terhadap dos penggalak terjadi waima dalam kalangan individu yang sudah lengkap divaksin, Fauziah berkata hal itu berkemungkinan berpunca daripada keputusan kerajaan mewajibkan dua dos vaksin, namun tidak mewajibkan pengambilan dos penggalak.Tambahnya, masyarakat Melayu juga skeptikal dengan kesan vaksin terhadap anak-anak mereka.“Mereka hanya fikirkan kesan vaksin namun tidak memikirkan kesan jangka panjang sekiranya anak mereka dijangkiti Covid-19.“Dalam 1,000 kes mungkin hanya ada satu kes kesan vaksin, itupun perlu lihat ketahanan atau kanak-kanak itu sememangnya ada penyakit lain,” katanya.Sehingga 15 Februari, seramai 246,869 atau tujuh peratus kanak-kanak antara lima hingga 11 tahun telah menerima dos pertama vaksin Covid-19.Justeru, katanya program kesedaran dan pendidikan berterusan perlu dilaksanakan tanpa henti dengan menyasarkan masyarakat Melayu untuk mengambil dos penggalak.“Ada golongan masyarakat Melayu yang mudah menerima apa sahaja tanpa berfikir, apatah lagi jika disampaikan oleh tokoh yang berpengaruh. Ini boleh diatasi dengan didikan.“Jelaskan kepada mereka mengenai varian-varian Covid-19, mengenai mutasi dan keberkesanan dos penggalak terhadap mutasi Covid-19,” katanya.Sementara itu, Zainal menegaskan, kerajaan perlu menggunakan pendekatan memberi pilihan dan bukan ugutan.Penglibatan golongan tanpa kepentingan kuga kritikal dalam memenangi semula kepercayaan masyarakat Melayu.“Kurangkan guna orang politik, artis dan golongan yang kurang faham isu ini.“Kongsikan info kesan buruk susulan imunisasi (AEFI) dengan telus dan kerap,” katanya.


Sultan Johor beri amaran bubar DUN jika wakil rakyat terus bertelagah

Sultan Ibrahim Sultan Iskandar hari ini berkata baginda tidak akan teragak-agak untuk membubarkan Dewan Undangan Negeri (DUN) Johor jika wakil rakyat terus bertelagah dan mementingkan diri sendiri sehingga kerajaan negeri sekarang tumbang.“Saya rasa tidak perlu ada wakil rakyat jika masing-masing hanya fikirkan tentang kedudukan sendiri, bukannya kepentingan rakyat.“Apabila wabak Covid-19 telah terkawal, saya akan serahkan kepada rakyat untuk memilih ahli dewan yang baru, selepas ini pilihlah betul-betul pemimpin yang jujur dan ikhlas mahu berkhidmat untuk rakyat,” kata Sultan Ibrahim dalam ucapan merasmikan pembukaan DUN Johor hari ini.Sultan Ibrahim berkata demikian ketika majlis perasmian Pembukaan Penggal Persidangan ke-4 Dewan Undangan Negeri Johor Yang Ke-14 di Bangunan Sultan Ismail, Kota Iskandar, Iskandar Puteri, Johor Bahru hari ini.Beliau turut ditemani Tunku Mahkota Tunku Ismail dan Tunku Temenggong Johor Tunku Idris.Dalam ucapannya, Sultan Ibrahim turut menasihatkan semua Adun untuk menggunakan sesi persidangan kali ini bagi berbincang dan menyusun pelan tindakan membantu rakyat dan membangunkan semula ekonomi Johor.“Ahli-ahli dewan tidak perlu berbahas atau membawa usul yang tidak berkenaan.“Awak semua jangan pentingkan diri sendiri. Rakyat di luar sana tengah susah, ada yang kelaparan, ada yang hilang pekerjaan dan ada juga yang sedang bertarung nyawa akibat wabak Covid-19,” tambahnya.Menurut beliau, sekarang bukan masa untuk berbalah, sebaliknya wakil-wakil rakyat harus bersatu dan bekerjasama.“Jangan tanya kepada orang lain apa yang telah dibuat untuk bantu rakyat, tetapi lihatlah cermin muka sendiri,” katanya.“Jangan cemarkan dewan saya ini dengan perangai yang buruk. Ini adalah dewan yang mulia bukannya dewan sangkar beruk.“Ingat pesanan saya tuan speaker. Jalankan kerja baik-baik dan suka juga saya ingatkan, yang saya tidak akan melayan permainan politik mana-mana wakil rakyat yang terus bertelagah sampai menganggu-gugat negeri dan kerajaan saya.”Selasa lalu, Sultan Ibrahim menzahirkan rasa kecewa terhadap sesetengah pemimpin politik yang mengganggu perjalanan kerajaan kerana berebut kuasa, mengatakan tindakan mereka dilakukan ketika rakyat mengalami kesusahan disebabkan pandemik Covid-19.“Sekarang adalah masa untuk berebut-rebut membantu rakyat, bukannya masa untuk berebut kuasa dan kedudukan,” katanya dalam satu kenyataan ketika beberapa pemimpin pembangkang menghantar akuan bersumpah (SD) kepada Yang di-Pertuan Agong untuk memaksa kerajaan interim ditubuhkan.Presiden PKR Anwar Ibrahim dan Presiden Umno Ahmad Zahid Hamidi bersama-sama bekas perdana menteri Najib Razak mengetuai gerakan untuk menggulingkan Perdana Menteri Muhyiddin Yassin.Gerakan mereka mencapai momentum baru-baru ini selepas dua menteri Kabinet meletakkan jawatan kerana akur kepada arahan Zahid.Kedua-dua Zahid dan Najib kini mendakwa telah berjaya mengumpul sokongan 15 ahli Parlimen dari Umno.


Pakar kongsi cara betul ‘potong’ lemak perut

Kira-kira empat tahun lepas, sebilangan besar dalam pasukan polis menghadapi satu masalah.Hampir 10% daripada pegawainya mengalami masalah berat badan berlebihan, yang dilihat menjadi punca kepada pertambahan kakitangan menghidap penyakit seperti diabetes dan tekanan darah tinggi.Pengarah bahagian pengurusannya pada ketika itu mengatakan secara purata 560 pegawai mengambil cuti sakit setiap hari dan kira-kira 200 dilaporkan maut pada 2015 akibat serangan jantung, diabetes dan lain-lain penyakit.Selepas beberapa tahun, masalah yang dihadapi pegawai polis masih tidak dapat diatasi.Menurut Kajian Morbiditi dan Kesihatan Kebangsaan kira-kira separuh golongan dewasa di negara ini mengalami masalah berat badan yang berlebihan.Pelbagai cara dilakukan orang ramai bagi menghilangkan berat badan berlebihan tetapi kebanyakan tidak menyedari mengenai lemak badan berlainan memerlukan pendekatan yang berbeza.Salah satu perkara yang membimbangkan ramai orang dari segi penampilan dan kesihatan adalah lemak perut atau perut buncit.Mengekalkan perut yang kempis adalah perkara penting dalam menjaga kecergasan badan.Lemak yang terletak di bahagian bawah kulit meliputi sebahagian besar badan – jenis yang boleh dicubit menggunakan jari, ia dipanggil lemak subkutan dan ia bukan penyebab lemak perut. Punca perut buncit adalah lemak viseral.Menurut Kajian Morbiditi dan Kesihatan Kebangsaan kira-kira separuh golongan dewasa di negara ini mengalami masalah berat badan yang berlebihan.Lemak viseral merupakan sejenis lemak yang berkumpul di sekeliling organ dalam rongga perut dan penyebab perut buncit. Ia dikenali sebagai lemak viseral kerana ia terbentuk di antara ruang dan sekeliling visera iaitu organ dalam seperti perut dan usus.Perut buncit turut dikenali sebagai obesiti abdomen, ia adalah indikasi lemak viseral berlebihan dan ia terbukti berkait rapat dengan risiko penyakit kardiovaskular, diabetes dan lain-lain masalah kesihatan kronik.Bagaimanapun, seseorang itu mungkin memiliki perut yang kempis tetapi masih mempunyai lemak viseral.Ia turut dikenali sebagai TOFI (thin outside fat inside) atau “kurus di luar gemuk di dalam”.‘BMI kunci utama’Masalah berat badan dalam kalangan anggota polis menyaksikan pelancaran program sukarela di ibu pejabat polis di Kuala Lumpur dengan sasaran penurunan 10% berat dalam tempoh enam bulan.Peserta perlu menjalani latihan harian dan amalan diet sihat yang merupakan kunci utama bagi menghilangkan perut buncit.Dr Feisul Idzwan Mustapha, timbalan pengarah Penyakit Tidak Berjangkit (NCD) di Kementerian Kesihatan, memberitahu MalaysiaNow mengekalkan indeks jisim tubuh atau BMI merupakan kunci utama bagi mengawal lemak viseral.BMI adalah ukuran untuk menilai berat badan berbanding ketinggian dan boleh diukur untuk semua lelaki dan wanita dewasa. BMI yang tinggi boleh menjadi petunjuk kepada lemak viseral yang tinggi.“Walaupun obesiti abdomen adalah perkara biasa dalam kalangan mereka yang berlebihan berat badan atau obes, individu yang memiliki BMI normal turut boleh mengalami obesiti abdomen,” kata doktor.Dia percaya menghilangkan lemak perut adalah dengan cara menjaga dan mencapai BMI ideal. “Ia perlu dimulakan pada usia muda dan dijaga sepanjang hayat,” katanya.Menjaga makan adalah kunci, tegasnya. Ia melangkaui jenis makanan yang anda makan dengan mengawal jumlah, kekerapan, masa dan penyediaan makanan.Mengekalkan gaya hidup sihat dan aktif memerlukan penjagaan makanan, tidak merokok, tidak minum minuman beralkohol dan menjaga kesihatan mental.Ubah gaya hidupLiew Ping Xuan dan Teh Khai Chian, jurulatih pusat kecergasan di Shah Alam, Selangor, merupakan pakar dalam membantu orang ramai mengatasi masalah lemak perut.“Apabila seseorang itu mempunyai lemak perut, mereka mula percaya mereka sudah gemuk dan mula meletak sasaran dalam minda untuk menurunkan berat badan sebanyak yang mungkin,” kata Liew kepada MalaysiaNow.“Bagi membolehkan ia dicapai, mereka cenderung terlebih melakukan senaman aerobik dan secara drastik mengurangkan pengambilan kalori dalam badan.”Katanya perbuatan seperti itu akan menyebabkaan badan tidak mendapat kalori yang mencukupi untuk menyokong aktiviti fizikal tambahan.Akibatnya, badan akan membakar otot untuk menghasilkan tenaga dan mengekalkan lemak pada bahagian tengah perut, yang menyebab perut buncit.Teh, yang sudah lebih 10 tahun berkecimpung dalam industri ini melihat lemak perut sama seperti lemak-lemak yang terdapat pada bahagian badan lain.Baginya, tanggapan lemak perut sukar untuk dihilangkan adalah tidak benar kerana proses menghilangkannya sama seperti membuang lemak pada bahagian badan yang lain.“Latihan seperti senaman mencangkung dan angkat biasa merupakan cara yang betul untuk menghilangkan lemak perut,” katanya.“Ia terbukti dapat mengetatkan dan menegangkan otot pada bahagian tengah abdomen.”Dia turut mengesyorkan senaman kardio seperti burpee, melompat squat dan lompat jack yang mampu memberikan hasil dengan pantas berbanding berjoging, berlari dan berbasikal.“Menggabungkan latihan berat badan dengan diet yang sihat akan membantu pembentukan otot dan dalam masa sama membakar lemak,” Liew dan Teh memberitahu MalaysiaNow.Bagi kedua-dua jurulatih ini, menghilangkan lemak perut adalah melakukan perubahan gaya hidup dan mempunyai cara pemikiran yang betul.Mereka memberi penekanan orang ramai perlu memperuntukkan masa untuk melakukan senaman bersesuaian, mengorbankan beberapa makanan kegemaran mereka dan pengambilan makanan mengikut sukatan betul.


6 maut, berpuluh masih hilang dalam runtuhan lombong di Mongolia

Berpuluh mangsa masih hilang berikutan lombong arang batu di utara China runtuh yang mengorbankan enam orang, lapor media kerajaan.
Operasi menyelamat melibatkan ratusan pekerja sedang dijalankan selepas cerun setinggi 180m memberi laluan di lombong terbuka di kawasan Alxa Left Banner, wilayah Mongolia pada Rabu.
Operasi menyelamat pada mulanya ditangguhkan selepas satu lagi kejadian tanah runtuh pada hari yang sama.
Menurut penyiar tempatan CCTV, 47 orang masih belum dapat dikesan, enam mangsa berjaya diselamatkan, manakala enam lagi meninggal dunia.
Kementerian Pengurusan Kecemasan China menggesa "usaha sedaya upaya mencari kakitangan yang hilang tanpa berlengah-lengah, dan putus harapan untuk menemui mereka", lapor agensi berita Xinhua, hari ini.
"Menyelamatkan nyawa masih menjadi keutamaan," menurut Xinhua memetik sebuah pasukan kerja kementerian sebagai berkata, sambil menambah "usaha juga harus dibuat untuk mencegah bencana berulang".
Rakaman dari CCTV menunjukkan pekerja penyelamat memakai pakaian berwarna oren dan topi keledar kuning berusaha untuk membersihkan beberapa serpihan.
"Saya baru sahaja memulakan kerja apabila saya melihat serpihan jatuh ke bawah cerun. Keadaan menjadi lebih teruk dan semakin sukar," kata seorang pekerja yang diselamatkan bernama Ma Jianping kepada CCTV.
"Kami cuba mengatur pemindahan, tetapi sudah terlambat – cerun runtuh," katanya yang sedang dirawat di hospital Ningxia.
Media kerajaan melaporkan runtuhan itu menjejaskan "kawasan seluas" lombong yang dikendalikan oleh Syarikat Perlombongan Arang Xinjing.
Bagaimanapun punca runtuhan masih belum dapat dikenal pasti. Menurut CCTV polis sedang menyiasat, kejadian itu manakala Xinhua melaporkan kementerian pengurusan kecemasan meminta "penyiasatan menyeluruh".


Isytihar aset perlu lebih bertanggungjawab, bukan gimik politik, kata PM

Perdana Menteri Anwar Ibrahim berkata pengisytiharan aset oleh menteri Kabinet perlu dibuat dengan cara yang bertanggungjawab dan telus, dan bukan sekadar ‘gimik politik’.
Anwar yang juga menteri kewangan berkata beliau sedang berbincang dengan pelbagai agensi termasuk Suruhanjaya Pencegahan Rasuah Malaysia (SPRM) untuk menjadikan proses pengisytiharan aset itu lebih telus.
"Pada masa lepas saya melihat pengisytiharan aset ini umpama ‘sandiwara’. Anda boleh lihat ada individu yang mempunyai ratusan juta ringgit, namun masih mengisytiharkan pemilikan RM11 juta atau RM12 juta sahaja. Jadi saya fikir apa yang perlu kita lakukan ialah memastikan adanya parameter jelas," katanya.
Beliau yang menyifatkan ia sebagai memeranjatkan berkata, beberapa pengisytiharan dilihat tidak mencerminkan kekayaan sebenar seseorang itu, selepas dilihat kepada angka dan fail yang ada.
Anwar berkata demikian dalam persidangan media selepas menghadiri Majlis Dialog Bajet 2023 dengan tema ‘Membangun Malaysia Madani’ di Putrajaya hari ini, semasa ditanya sama ada menteri-menteri Kabinet telah mengisytiharkan aset mereka, dan bila ia akan didedahkan kepada umum.
Ditanya mengenai perkembangan subsidi bersasar, Anwar berkata tindakan sudah diambil, contohnya tarif elektrik bersasar kepada golongan berpendapatan rendah dan sederhana, pertanian serta industri kecil dan sederhana (IKS).
"Sudah ada tindakan (subsidi bersasar) walaupun pentadbiran dahulu kata naik tarif tapi kita batal cadangan itu dan guna pendekatan baharu. Kali ini kita serius melihat kepada laporan Ketua Audit Negara tentang ketirisan dan kenal pasti masalah supaya dapat penyelesaian," katanya.


Selamatkah Parlimen untuk bersidang? Bukan susah, tapi keselamatan penting

Poin utama saya kali ini ialah jangan ambil mudah soal keselamatan nyawa ketika melawan wabak Covid-19 ini.Tanpa sidang Parlimen pun, beberapa orang kakitangan Parlimen didapati positif Covid-19 baru-baru ini. Tanpa ada orang lalu-lalang. Hanya beberapa orang kakitangan yang hadir – pun ada yang positif Covid-19. Bahkan bagi mereka yang sudah mendapat 2 dos vaksin juga tidak kebal dari dijangkiti, walaupun kesannya adalah ringan.Titah Yang di-Pertuan Agong agar diadakan sidang Parlimen “secepat mungkin” perlu diperhalusi secara realistik.Pertama, negara sedang berada di bawah SOP perintah kawalan pergerakan sehingga 28 Jun 2021. Tiada rentas negeri. Rakyat yang tidak bekerja dalam “essential services” diperintahkan “stay at home”.Majlis rasmi dan sosial tidak dibenarkan. Pergerakan terbatas setakat 10km. Macam-macam had dan peraturan, semuanya untuk menyekat penularan wabak.Menjayakan sidang Parlimen pada tempoh dan waktu ini – sebenarnya memberikan mesej yang salah kepada rakyat tentang pematuhan SOP. Akan berlaku pergerakan rentas negeri dari seluruh pelusuk negara. Dari zon merah dan zon hijau.Penganjuran majlis akan melibatkan “crowd” orang ramai – bukan sekadar 220 ahli parlimen sahaja, bahkan mungkin 3 atau 4 kali ganda jumlah kerana harus melibatkan pegawai dan kakitangan. Nanti timbul pula kluster kayangan dan tuduhan double standard. Kalau Parlimen boleh dibuka, kenapa tidak dibuka masjid sekali?Keduanya, Sidang Parlimen yang ingin dilaksanakan secara “hybrid” fizikal dan maya misalnya, memerlukan penambahbaikan sistem atas talian yang selamat untuk semua 220 ahli parlimen yang ramai terpaksa bersidang dari pejabat di luar parlimen.Kaedah berkongsi dokumen (sharing documents) dan pengundian (voting) dan segala-galanya perlu dilihat secara teliti, dan pastinya perlu dinaiktaraf. Difahamkan, proses perolehan sedang dijalankan oleh pihak Parlimen dan sudah pastilah, ianya tidak boleh diselesaikan overnight, bak cogak mudah Najib Razak dan Asyraf Wajdi.Ketiganya, soal pindaan peraturan mesyuarat. Banyak perkara kena diteliti. Banyak negara seperti Brazil, Finland, Latvia, Afrika Selatan dan Sepanyol pun kena bentang semula prosedur baru. Parlimen New Zealand dan United Kingdom telah menukar “standing orders” bagi membenarkan persidangan dilakukan secara maya.Sememangnya telah dipersetujui di kalangan ketua dan wakil parti politik Malaysia bahawa sidang akan datang bersifat “hybrid”. Semuanya perlu melalui proses dan peraturan.Kerajaan nampaknya komited dan tidak lari dari prinsip demokrasi berparlimen serta tanggungjawab melaksana sidang Parlimen setelah semua urusan berkaitan selesai dan tidak ada perkara berbangkit dan boleh menjadi isu di kemudian hari, terutamanya hal menjaga nyawa manusia.Pelaksanaan Sidang Parlimen selepas tarikh 1 Ogos 2021 tidak boleh dianggap “tidak relevan”. Apakah hanya dengan perbezaan tarikh dan hari; kepentingan Parlimen hilang sama sekali? Notis untuk memanggil sidang Parlimen secara tertib di bawah peraturan sedia ada adalah 28 hari campur 5 hari iaitu sebanyak 33 hari.Mari kita fikir secara realistik dan bersangka baik. Sidang parlimen berisiko meragut nyawa. Jangan kompromi soal nyawa.Rudi Hairi Aziz adalah pembaca MalaysiaNow* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hampir 27,500 mangsa banjir di 5 negeri ditempatkan di PPS

Sebanyak 27,467 mangsa banjir ditempatkan di Pusat Pemindahan Sementara (PPS) di lima negeri terkesan banjir iaitu Johor, Pahang, Negeri Sembilan, Sabah dan Melaka, setakat pagi ini.
Di Johor, Jawatankuasa Pengurusan Bencana Negeri (JPBN) memaklumkan jumlah mangsa banjir melonjak lebih dua kali ganda kepada 25,213 orang pagi ini berbanding 9,162 orang pada 8 malam tadi dengan Batu Pahat menjadi daerah terbaharu terjejas daripada kesemua 10 daerah yang terlibat.
“Segamat daerah paling teruk terjejas dengan 2,050 keluarga dipindahkan ke 55 pusat pemindahan sementara (PPS), diikuti Kluang dengan seramai 1,559 keluarga di 39 PPS; Kota Tinggi seramai 769 keluarga di 18 PPS; Johor Bahru melibatkan 607 keluarga di 12 PPS dan Pontian dengan 58 keluarga di lima PPS,” menurut JPBN dalam satu kenyataan, hari ini.
Di Muar sebanyak 445 keluarga ditempatkan di 12 PPS; Kulai melibatkan 242 keluarga di enam PPS; Mersing seramai 146 keluarga di lima PPS dan Tangkak seramai 254 keluarga di 13 PPS serta Batu Pahat dengan 883 keluarga di 22 PPS.
Sebanyak 17 sungai di daerah Segamat, Muar, Tangkak, Batu Pahat, Kluang, Kulai, Kota Tinggi dan Mersing merekodkan bacaan sungai melepasi tahap bahaya.
Antaranya, Sungai Muar di Segamat Kecil (Segamat) yang merekodkan bacaan 37.71 meter (m); Sungai Muar di Kampung Awat (Segamat) dengan 20.94m dan Sungai Siam (Kulai) berada di paras 20.96m.
Di Pahang, jumlah mangsa banjir di lima daerah adalah sebanyak 1,375 mangsa daripada 374 keluarga yang ditempatkan di 26 PPS pagi ini.
Portal InfoBencana Jabatan Kebajikan Masyarakat memaklumkan Rompin mempunyai mangsa banjir teramai iaitu 627 orang diikuti Maran (489 orang), Jerantut (94 orang), Pekan (88 orang) dan Raub (77 orang).
Di Negeri Sembilan, Pengarah Angkatan Pertahanan Awam Malaysia (APM) negeri, Lt Kol (PA) Mohd Nazri Mes Kam berkata keseluruhan mangsa banjir di negeri ini meningkat kepada 704 mangsa daripada 197 keluarga di 10 PPS setakat pukul 4 pagi tadi.
Beliau berkata ia membabitkan lima PPS di Tampin iaitu di Sekolah Kebangsaan (SK) Londah, Balai Raya Pasir Besar, SK Sungai Kelamah, SK Gedok dan SK Agama Rakyat Felda Jelai 4; Jempol (SK Felda Palong 7, SK Felda Palong 1 dan Sekolah Jenis Kebangsaan Tamil Ladang Sialang); Kuala Pilah (Dewan Desa Dangi dan SK Kuala Pilah).
Di Sabah, Sekretariat JPBN Sabah dalam kenyataan memaklumkan jumlah mangsa banjir kekal 108 orang daripada 24 keluarga yang ditempatkan di PPS Dewan Mini Kampung Simpang Entilibon di Tongod pagi ini.
Di Melaka, jumlah mangsa banjir meningkat kepada 67 orang daripada 21 keluarga pada 8 pagi ini berbanding 22 mangsa daripada lapan keluarga pada 8 malam tadi.
JBPN Melaka dalam satu kenyataan pagi ini memaklumkan kesemua mangsa dipindahkan ke tiga PPS iaitu satu di PPS Balai Raya Bukit Tambun, Alor Gajah yang menempatkan empat mangsa daripada dua keluarga.
“Di Jasin, 32 mangsa daripada 11 keluarga ditempatkan di PPS Sekolah Kebangsaan (SK) Asahan dan 31 mangsa daripada lapan keluarga di SK Chohong.


Ismail akan putuskan isu PRU15 selepas bincang dengan menteri, pimpinan Umno

Perdana Menteri Ismail Sabri Yaakob hari ini memberi jaminan isu pembubaran Parlimen bagi memberi laluan kepada Pilihan Raya Umum Ke-15 (PRU15) akan dibincang dalam kalangan “Top Five” Umno.“Top Five” merujuk kepada Presiden Umno Ahmad Zahid Hamidi, Timbalan Presiden Mohamad Hasan serta tiga Naib Presiden iaitu Mohamed Khaled Nordin, Mahdzir Khalid dan Ismail.Ismail berkata selepas perbincangan dengan keempat-empat pemimpin parti, beliau akan membawa perkara itu untuk dibincangkan dalam Mesyuarat Majlis Tertinggi Umno, jemaah menteri sebelum dipersembahkan kepada Yang di-Pertuan Agong.”Jika kita (Umno) yakin dengan kemenangan kita tak akan tunggu walau satu saat pun untuk bubar Parlimen untuk buat PRU15,” katanya disambut tepukan gemuruh perwakilan Umno yang berada di Pusat Dagangan Dunia (WTC) Kuala Lumpur.Perdana menteri berkata demikian dalam ucapannya penggulungannya pada Perhimpunan Agung Umno 2021 yang berakhir hari ini.Isu mengenai pembubaran Parlimen bagi memberi laluan kepada PRU15 merupakan antara perkara yang dibangkitkan perwakilan Umno termasuk ketiga-tiga sayap parti itu dalam perbahasan pada perhimpunan agung parti itu.“Saya mendengar cadangan pembahas-pembahas mengenai pembubaran Parlimen. Saya beri jaminan keputusan besar ini akan dibincangkan dengan ‘top five’ parti,” kata Ismail.Perdana menteri berkata untuk memenangi PRU15, Umno mesti bersatu.“Saya umumkan pada 1 April dalam masjid kita akan rapatkan saf dan dalam Umno juga kita mesti rapatkan saf bersama-sama rakan kepimpinan parti. Kalau kita bersatu insya-Allah kemenangan PRU15 di tangan Umno,” katanya.


Ramai pihak mula sedar tentang ‘kemiskinan haid’

Ketidakmampuan untuk membeli tuala wanita atau “kemiskinan haid” mula disedari sebagai salah satu masalah yang melanda miskin bandar.Tertarik dengan pendedahan MalaysiaNow pada Januari, Majlis Perbandaran Selayang (MPS) memulakan inisiatif menyumbangkan set penjagaan kebersihan diri di Kampung Melayu Pekan Rawang.Ahli Jawatankuasa Penduduk (JKP) Zon 15 MPS Muhammad Najmi Samsudin menyantuni penduduk dengan memberikan sumbangan 120 set penjagaan kebersihan wanita yang terdiri daripada tuala wanita, losyen, tuala basah, sabun dan cecair sanitasi.“Awalnya saya agak terkejut apabila dimaklumkan mengenai kemiskinan haid dan disebabkan itu pihak majlis mengambil pendekatan untuk membantu wanita yang tidak berkemampuan,” katanya kepada MalaysiaNow.“Tidak dinafikan ia nampak mudah tetapi realitinya ada yang tidak mampu untuk mendapatkan tuala wanita disebabkan kurang berkemampuan.“Tumpuan diberikan kepada penduduk yang berpendapatan rendah kerana kaum wanita ini lebih memberi fokus kepada perbelajaan keluarga berbanding diri sendiri.”Najmi berkata, walaupun perkara melibatkan pembelian tuala wanita merupakan antara isu sensitif tetapi sambutan positif daripada masyarakat setempat amat memberangsangkan.Katanya, selain memberikan sumbangan di Dewan Majlis Pengurusan Komuniti Kampung (MPKK) Kampung Melayu Pekan Rawang, set penjagaan kesihatan turut diagihkan dari rumah ke rumah.“Pada awalnya saya bimbang sekiranya mereka tidak mahu untuk hadirkan diri kerana hal ini merupakan perkara sensitif kepada wanita.“Tetapi saya berterima kasih dan bersyukur apabila mereka hadir walaupun ada sebahagiannya perlu diagihkan secara dari rumah ke rumah,” katanya.Pada Januari MalaysiaNow melaporkan “kemiskinan haid” antara masalah yang melanda miskin bandar disebabkan pandemik Covid-19.Kesempitan wang menyebabkan terdapat wanita miskin bandar menggunakan kain perca atau tuala lama yang dipotong-potong kecil sebagai ganti kepada tuala wanita.Menurut Najmi melihat kepada tanggungjawab sosial mengenai permasalahan tersebut, MPS berhasrat untuk menjadikan ia sebagai acara tahunan sekali gus mewujudkan kesedaran tentang penjagaan diri dalam kalangan wanita.Katanya, kesedaran mengenai penggunaan tuala wanita bukan sahaja perlu fokus hanya pada satu jantina dan kaum lelaki juga perlu prihatin tentang penjagaan kesihatan dan kebersihan wanita melibatkan isteri dan anak-anak.“Kadang-kala penghuni di rumah flat lebih kurang berkemampuan berbanding mereka di luar bandar kerana tiada penyelenggaraan terutama kebersihan sampah dan masalah denggi,” katanya.


Kadar pengangguran dalam negara catat penurunan sebanyak 4.6%

Kadar pengangguran di Malaysia bagi April 2021 merekodkan penurunan kepada 4.6% atau pengurangan seramai 10,500 orang, iaitu kadar yang terendah sejak Oktober 2020, kata Ketua Perangkawan Malaysia Dr Mohd Uzir Mahidin.Beliau berkata pengurangan 0.1 mata itu menjadikan jumlah penganggur kini seramai 742,700 orang berbanding 753,200 pada Mac tahun ini.Jelas beliau, penurunan itu berikutan situasi tenaga buruh Malaysia pada April 2021 terus berada di landasan pemulihan berikutan pelaksanaan perintah kawalan pergerakan (PKP) PKP pemulihan (PKPP) dan PKP Bersyarat (PKPB) di kebanyakan tempat, membuka lebih banyak peluang kepada perniagaan meneruskan aktiviti dalam kapasiti penuh dengan pematuhan terhadap prosedur operasi standard (SOP) yang ketat.“Prospek perniagaan yang lebih baik turut digambarkan melalui prestasi Indeks Pelopor (IP) bagi Mac 2021 yang mencatatkan peningkatan sebanyak 1.8 peratus bulan ke bulan (Februari 2021: 1.1%).“Justeru, bilangan tenaga buruh pada April 2021 mencatatkan peningkatan bulan ke bulan sebanyak 0.1% (12,200 orang) merekodkan 16.09 juta orang (Mac 2021: 16.08 juta orang), manakala kadar penyertaan tenaga buruh (KPTB) bagi bulan tersebut kekal pada 68.6%,” katanya dalam kenyataan mengenai laporan Statistik Tenaga Buruh Malaysia April 2021 hari ini.Komposisi penganggur aktif (mereka yang bersedia untuk bekerja dan aktif mencari pekerjaan) yang merangkumi lebih 80% daripada jumlah penganggur, telah berkurang sebanyak 8,200 ribu orang (-1.3%) kepada 618,700 orang berbanding Mac (626,900).“Daripada keseluruhan penganggur yang aktif, sebanyak 52.1% adalah penganggur yang menganggur kurang daripada tiga bulan.“Kumpulan yang tidak aktif di luar tenaga buruh mencatatkan peningkatan sebanyak 13,100 orang kepada 7.38 juta bagi tempoh sama, yang didominasi kategori bersekolah atau latihan dengan 43.5% (3.21 juta orang) diikuti kategori kerja rumah atau tanggungjawab keluarga dengan 42.1% (3.10 juta orang),” katanya.Dalam pada itu, bilangan penduduk bekerja kekal dalam trend menaik dengan pertambahan bulan ke bulan sebanyak 22,700 orang kepada 15.35 juta orang, sementara nisbah guna tenaga kepada penduduk pada bulan sama, menunjukkan kemampuan ekonomi untuk mewujudkan guna tenaga kekal pada kadar 65.4%.Pada April, penduduk bekerja dalam sektor perkhidmatan mencatatkan trend meningkat meliputi aktiviti perdagangan borong & runcit; perkhidmatan makanan dan minuman; pendidikan; serta kesihatan kemanusiaan dan kerja sosial.“Trend yang sama juga turut dilihat dalam sektor pembuatan dan pembinaan, manakala sektor pertanian serta perlombongan dan pengkuarian terus mencatatkan momentum negatif bulan ke bulan,” katanya.Beliau menjelaskan komposisi penduduk bekerja sendiri merekodkan pertambahan sebanyak 12,300 orang kepada 2.49 juta orang pada April berikutan operasi berterusan perniagaan kecil pada bulan tersebut.Di samping itu katanya bilangan penduduk bekerja yang tidak bekerja buat sementara waktu kekal dalam trend menurun dengan pengurangan sebanyak 5,000 kepada 116,000 ribu orang.Bagaimanapun, ketua perangkawan itu berkata krisis kesihatan awam di Malaysia pada Mei 2021 semakin mencabar dengan pertambahan mendadak jumlah kes Covid-19 dan pelaksanaan PKP penuh di seluruh negara bermula 1 hingga 14 Jun menyaksikan penutupan penuh semua sektor ekonomi dan sosial kecuali ekonomi dan perkhidmatan perlu.Berikutan senario itu, kedudukan pasaran buruh dijangka sekali lagi berdepan situasi yang mencabar bagi beberapa bulan ke hadapan namun pelbagai bantuan oleh kerajaan dijangka dapat mengurangkan impak dan seterusnya memulihkan kedudukan pasaran buruh, katanya.


Hassan Marican ketuai badan penasihat khas menteri kewangan

Perdana Menteri Anwar Ibrahim hari ini mengumumkan pelantikan Penasihat Petronas Mohd Hassan Marican untuk mengetuai badan penasihat khas kepada Menteri Kewangan.
Anwar berkata kumpulan penasihat yang terdiri daripada golongan profesional serta pakar ekonomi bertanggungjawab bagi membantu menasihatinya selaku menteri kewangan.
Beliau berkata empat lagi anggota badan penasihat khas itu ialah Pengerusi Eksekutif FVSB Sdn Bhd Ahmad Fuad Md Ali, Profesor Ekonomi Universiti Sunway Yeah Kim Leng, Profesor Ekonomi Universiti Malaya  Rajah Rasiah dan Pengerusi Sarawak Energy Berhad Abdul Hamed Sepawi.
Anwar turut mengulangi pendiriannya bahawa anggota badan penasihat khas itu tidak akan menerima sebarang bayaran daripada kerajaan.


Jawatankuasa pemerkasaan Mahkamah Syariah diwujudkan semula, kata menteri

Kerajaan bersetuju untuk mewujudkan semula Jawatankuasa Memperkasakan Mahkamah Syariah (JKMMS) dan melantik 12 tokoh sebagai ahli jawatankuasa berkenaan.Menteri di Jabatan Perdana Menteri (Hal Ehwal Agama) Idris Ahmad berkata langkah itu diambil bagi mempertingkatkan serta memartabatkan sistem perundangan syariah secara holistik selaras dengan kedudukan Islam dalam Perlembagaan Persekutuan.Beliau berkata Othman Mustapha yang merupakan bekas ketua pengarah Jabatan Kemajuan Islam Malaysia (Jakim) dilantik sebagai pengerusi jawatankuasa itu.“Kerajaan amat yakin dengan kewibawaan serta pengalaman luas beliau dalam pentadbiran hal ehwal Islam akan membantu usaha kerajaan untuk memperkukuh institusi kehakiman syariah,” katanya dalam kenyataan hari ini.Antara tokoh lain yang turut dilantik ialah Peguam Cara Negara Ahmad Terrirudin Mohd Salleh, Ketua Pengarah Perkhidmatan Awam Mohd Shafiq Abdullah, Ketua Pengarah Jabatan Kehakiman Syariah Mohd Na’im Mokhtar dan Penyandang Kursi Institusi Raja-Raja Melayu UiTM Shamrahayu Ab Aziz.Idris berkata kerajaan yakin dengan kewibawaan mereka yang dilantik untuk berusaha, menjalankan kajian dan memberikan cadangan akan membawa kepada penambahbaikan serta transformasi institusi mahkamah syariah negara. “Selamat menjalankan amanah ini dengan sepenuh hati demi agama, negara dan ummah. Semoga Allah SWT sentiasa mengurniakan pedoman dalam setiap tindakan yang dilaksanakan,” katanya.Sebelum ini, dilaporkan JKMMS ditubuhkan pada Ogos 2017 setelah dipersetujui pada mesyuarat jemaah menteri ketika itu.Namun, jawatankuasa tersebut dihentikan apabila Pakatan Harapan (PH) mengambil alih pentadbiran negara selepas Pilihan Raya Umum ke-14 (PRU14) lepas.


LHDN dapat penghakiman terus saman cukai RM1.8 bilion terhadap bapa Jho Low

Mahkamah Tinggi Pulau Pinang membenarkan permohonan Lembaga Hasil Dalam Negeri (LHDN) untuk memasukkan penghakiman terus bagi mendapatkan kembali RM1.8 bilion tunggakan cukai daripada Larry Low Hock Peng, bapa kepada ahli perniagaan dalam buruan Low Taek Jho atau Jho Low.
Penghakiman terus adalah apabila mahkamah membuat keputusan mengenai satu kes tanpa mendengar keterangan saksi.
Hakim Abd Majid Hamzah yang menyampaikan keputusan itu semalam membenarkan permohonan tersebut dan memerintahkan Hock Peng membayar kos RM3,000.
Mahkamah turut menolak permohonan Hock Peng untuk membatalkan saman yang difailkan kerajaan melalui LHDN.
LHDN diwakili Peguam Kanan Hasil Norhisham Ahmad, Al-Hummidallah Idrus dan Muhammad Aiman Abdullah manakala peguam Yatiswara Ramachandran, Francis Tan dan Oh Chong Ghee bertindak bagi pihak Hock Peng.
Pada 24 Mac 2021, kerajaan selaku plaintif memfailkan permohonan untuk memasukkan penghakiman terus terhadap Hock Peng selaku defendan sebanyak RM1,884,098,662.55 dengan faedah pada lima peratus setahun dari tarikh penghakiman ini (1 Februari) hingga tarikh realisasi dan kos.
Permohonan itu dibuat antaranya atas alasan cukai yang terhutang dan kenaikan-kenaikan yang dikenakan di bawah peruntukan Akta Cukai Pendapatan 1967 boleh didapatkan kembali sebagai suatu cukai yang genap masanya dan kena dibayar.
Hock Peng memfailkan permohonan untuk membatalkan saman itu pada 22 Mac 2021, antaranya kerana taksiran-taksiran untuk tahun 2011 dan 2012 serta taksiran tambahan bagi 2013 dan 2014 adalah tidak sah kerana taksiran tersebut dilakukan melebihi lima tahun daripada tahun taksiran ke atas pendapatan yang didakwa terakru tanpa mematuhi Seksyen 91 (3) Akta Cukai Pendapatan 1967.
Kerajaan yang memfailkan saman itu pada 19 Januari 2021, mendakwa Hock Peng gagal membayar amaun cukai pendapatan yang masih terhutang bagi Tahun-tahun Taksiran 2011, 2012 dan Tahun-tahun Taksiran Tambahan bagi 2013, 2014, 2015 dan 2018 termasuk kenaikan yang dikenakan berjumlah RM1,884,098,662.55.
Pada 18 Oktober tahun lepas, Mahkamah Tinggi Pulau Pinang membenarkan permohonan LHDN untuk memasukkan penghakiman terus bagi mendapatkan kembali RM1.05 bilion tunggakan cukai daripada Jho Low.


Kes harian kekal bawah 3,000 jangkitan, 3 lagi terkorban

2,913 kes baru Covid-19 direkodkan semalam menjadikan jumlah keseluruhan sebanyak 4,905,877 kes.
Sebanyak 2,599 pesakit turut dilaporkan sembuh, menjadikan jumlah keseluruhan kes sembuh sebanyak 4,837,652.
Ketika ini, 31,747 kes aktif direkodkan di mana 30,257 atau 95.3% daripadanya menjalani kuarantin kendiri.
Tiada pesakit di pusat kuarantin sementara dan 1,430 (4.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 43 daripadanya memerlukan bantuan alat pernafasan.
Tiga lagi kes kematian dicatatkan  termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,478 orang.


Dr Mahathir jauhkan diri daripada ‘individu’ nak jadi PM

Dr Mahathir Mohamad petang ini dilihat menjauhkan dirinya daripada individu yang disebutnya sebagai “bercita-cita untuk mendapat sesuatu jawatan.”Tanpa menamakan mana-mana pihak, ahli Parlimen Langkawi itu berkata tidak pernah memberi sokongan kepada sesiapa yang mahu menjadi perdana menteri.“Saya harap tiada lagi cubaan yang mengatakan saya menyokong si polan, si polan. Tiada sokongan,” katanya dalam satu kenyataan melalui video petang ini.Ulasan itu muncul di sebalik pertentangan kenyataan antara Presiden PKR Anwar Ibrahim dan Istana Negara berhubung sokongan ahli Parlimen kepada pengerusi Pakatan Harapan (PH) itu untuk membentuk kerajaan baru di Putrajaya.Awal hari ini, Anwar mengadap Yang di Pertuan Agong Sultan Abdullah Sultan Ahmad Shah selama 25 minit untuk mempersembahkan bilangan sokongan yang didakwanya “kukuh dan meyakinkan” untuk menjatuhkan kerajaan pimpinan Perdana Menteri Muhyiddin Yassin.Bagaimanapun, Istana Negara dalam satu kenyataan selepas sidang media Anwar memberitahu, presiden PKR merangkap pengerusi Pakatan Harapan (PH) itu hanya menyatakan jumlah sokongan tanpa memberikan senarai nama ahli Parlimen seperti didakwanya.


Pemohon bantuan Prihatin tidak lulus boleh rayu mulai esok

Tempoh rayuan bagi permohonan Bantuan Prihatin Rakyat (BPR) yang tidak diluluskan akan dibuka mulai 15 hingga 30 Jun ini, kata Menteri Kewangan Tengku Zafrul Tengku Abdul Aziz.Tengku Zafrul berkata pemohon boleh mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri Malaysia (LHDNM).“Proses rayuan ini juga bagi memastikan bantuan dapat disampaikan kepada mereka yang benar-benar memerlukan,” katanya dalam kenyataan hari ini.Terdahulu, kerajaan ketika mengumumkan Pemerkasa Plus berkata sebanyak RM2.1 bilion BPR Tambahan diperuntukkan untuk membantu penerima BPR 2021 sedia ada.Justeru, pemohon yang lulus rayuan BPR ini layak menerima bayaran BPR Tambahan berkenaan.Sementara itu, Tengku Zafrul berkata permohonan rayuan boleh dibuat menerusi beberapa kaedah iaitu secara dalam talian melalui portal rasmi BPR LHDNM, https://bpr.hasil.gov.my.Selain itu rayuan juga boleh dilakukan dengan penghantaran borang rayuan BPR 2021 secara manual di cawangan atau Pusat Khidmat Hasil (PKH) atau di Pusat Transformasi Bandar (UTC) LHDNM yang berhampiran secara janji temu sahaja (tertakluk kepada prosedur operasi standard semasa kaunter perkhidmatan kerajaan).“Setelah pangkalan data BPR dikemas kini, pembayaran rayuan BPR kepada pemohon yang lulus akan disalurkan pada Ogos 2021 (BPR Tambahan) dan September 2021 (BPR Fasa 3).“Pemohon rayuan BPR boleh merujuk Soalan Lazim yang telah dimuat naik di portal rasmi BPR (https://bpr.hasil.gov.my) bagi mendapatkan maklumat lanjut,” katanya.Dalam pada itu, beliau berkata setakat ini, RM4.6 bilion bantuan BPR telah disalurkan kepada seramai 8.4 juta penerima B40 seluruh negara pada Februari, Mac dan Mei tahun ini.Bayaran Fasa 3 sebanyak RM2.4 bilion pula akan dibuat pada September 2021.


Isa Samad dihukum penjara 6 tahun, denda RM15.45 juta

Mahkamah Tinggi di sini hari ini menjatuhkan hukuman penjara berjumlah 54 tahun dan denda RM15.45 juta terhadap bekas pengerusi Felda Mohd Isa Abdul Samad selepas mendapati dia bersalah atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.Bagaimanapun, Mohd Isa, 71, hanya perlu menjalani hukuman penjara selama enam tahun setelah Hakim Mohd Nazlan Mohd Ghazali memerintahkan kesemua hukuman penjara itu berjalan serentak.Bekas menteri besar Negeri Sembilan itu dijatuhi hukuman penjara enam tahun bagi setiap pertuduhan dihadapinya dan mahkamah turut memerintahkan tertuduh dipenjara 18 tahun jika gagal membayar denda berkenaan.Hakim Mohd Nazlan ketika membuat keputusan itu berkata hukuman dijatuhkan adalah bagi memberi peluang kepada pesalah melakukan pemulihan dan juga pengajaran untuk tertuduh dan orang lain supaya tidak melakukan kesalahan serupa.“Mahkamah mengambil maklum latar belakang tertuduh dan rekod pentadbiran serta penglibatannya dalam politik negara di mana tertuduh telah berkhidmat sebagai menteri besar selama dua dekad dan juga sebagai menteri kabinet.“Kesalahan berkaitan rasuah adalah serius yang mengugat ekonomi negara dan merupakan barah yang menjejaskan sistem demokrasi negara.“Oleh itu, mahkamah menjatuhkan hukuman penjara enam tahun bagi setiap pertuduhan dihadapi tertuduh dan memerintahkan hukuman berjalan serentak.“Mahkamah juga mengenakan denda lima kali jumlah suapan bagi setiap pertuduhan yang kesemuanya berjumlah RM15.45 juta dan sekiranya gagal membayar denda dikenakan penjara dua tahun bagi setiap pertuduhan,” kata hakim itu.


Rafizi terima surat tuntutan selepas tuduh pemimpin PAS salah guna kuasa

Menteri Alam Sekitar dan Air Tuan Ibrahim Tuan Man mengambil tindakan menghantar surat tuntutan terhadap Timbalan Presiden PKR Rafizi Ramli melalui peguamnya, berhubung kenyataan fitnah melibatkan sebuah kontrak bernilai RM2 bilion bagi kerja-kerja tebatan banjir.
Sebuah surat tuntutan yang disediakan peguamnya hari ini turut menafikan memberikan persetujuan terhadap sebarang projek sejak pembubaran Parlimen pada 10 Oktober lalu.
Beliau juga berkata beliau telah memastikan semua projek yang diluluskan kementeriannya adalah selaras dengan prosedur kewangan, dan beliau tidak pernah terlibat dalam sebarang rundingan dengan mana- mana individu atau syarikat bagi tujuan mendapatkan sebarang tender dari Kementerian Alam Sekitar dan Air (Kasa).

Surat tuntutan yang dikeluarkan oleh peguamnya hari ini berkata Rafizi, pada 7 dan 9 November, membuat dua kenyataan pada sidang media di Petaling Jaya dengan mendakwa, antara lain, bahawa Tuan Ibrahim selaku menteri Kasa sedang dalam proses untuk meluluskan projek bernilai RM2 billion ringgit kepada satu syarikat bernama Mangkubumi Sdn Bhd secara rundingan terus untuk kerja-kerja rancangan tebatan banjir Sungai Langat 2, dan beliau didakwa turut terlibat dalam penganugerahan projek-projek di bawah Program Jana Wibawa secara rahsia.

Peguam turut berkata Rafizi turut membayangkan bahawa Tuan Ibrahim menyalahgunakan jawatannya selaku menteri Kasa, tidak layak memegang jawatan itu, dan tidak ambil peduli tentang peraturan dan undang-undang sedia ada.

Surat itu turut berkata Rafizi juga membayangkan Tuan Ibrahim sebagai seorang seorang yang tidak amanah, korup, tidak menghormati undang-undang dan tidak bermoral.
Peguam turut mendakwa Rafizi menggunakan isu itu sebagai satu bahan kempen dan serangan politik bagi tujuan memburuk-burukkan parti PAS yang meletakkan calon di kerusi Parlimen yang sama supaya ia dapat memberi kelebihan kepada kempennya di Parlimen Pandan
Mereka memberi tempoh tujuh hari untuk Rafizi membuat permohonan maaf secara terbuka dan berhenti daripada mengeluarkan kenyataan sedemikian, selain menuntut pemimpin PKR itu mencadangkan jumlah ganti rugi yang munasabah.
Jika gagal, pihak mereka akan mengambil langkah selanjutnya termasuk kemungkinan meneruskan tindakan undang-undang.


Perikatan Rakyat 'mendahului’ pilihan raya Parlimen, kata Erdogan

Presiden Turkiye, Recep Tayyip Erdogan berkata, Perikatan Rakyat "mendahului" dalam pilihan raya umum dan presiden Ahad ini, meskipun keputusan rasmi masih belum diumumkan, lapor Agensi Anadolu (AA).
"Negara kita telah menyempurnakan satu lagi demokrasi dengan mengadakan pilihan raya 14 Mei. Walaupun keputusan yang tepat masih belum jelas, kita mendahului dengan selesa," Erdogan memberi ucapan dari balkoni ibu pejabat Parti Keadilan dan Pembangunan (AK) di Ankara.
Beliau membuat kenyataan itu selepas berjuta-juta pengundi keluar melaksanakan tanggungjawab mereka memilih presiden dan 600 ahli Parlimen.
Erdogan berkata beliau mempunyai lebih kurang 2.6 juta undi berbanding pesaing terdekatnya Kemal Kilicdaroglu, ketua pembangkang utama Parti Rakyat Republikan (CHP).
Menggariskan peratusan keluar mengundi yang besar dalam pilihan raya itu, Erdogan berkata angka itu adalah "antara yang tertinggi dalam sejarah negara."
"Saya ingin mengucapkan terima kasih kepada setiap rakyat yang keluar menunaikan tanggungjawab mereka dengan rekod keluar mengundi mencerminkan keutamaan untuk masa depan negara dan diri mereka sendiri," katanya.
Erdogan juga menegaskan bahawa beliau menghormati kehendak popular dan mengharapkan "kematangan demokratik" daripada semua orang.
“Negara kita mempunyai fungsi yang menjadi contoh kepada dunia dari segi pelaksanaan hak dan kebebasan politik serta kebolehpercayaan sistem pilihan raya.
"Jika keputusan menunjukkan pilihan raya presiden sudah berakhir, tiada masalah. Jika negara kita telah membuat pilihan memihak kepada pusingan kedua pilihan raya, dialu-alukan untuk berbuat demikian.
"Kami percaya kami akan menamatkan pusingan ini dengan memperoleh lebih 50 peratus undi," kata Erdogan.
Pada undian presiden, pengundi memilih antara Erdogan, Kilicdaroglu, dan Sinan Ogan daripada Perikatan ATA (Ancestral).
Seorang lagi pencabar Muharrem Ince,, menarik diri pada Khamis.
Sementara itu, ketua pilihan raya Ahmet Yener berkata tiada kelewatan kemasukan data pilihan raya umum Türkiye pada Ahad, lapor Agensi Anadolu.
“Pada masa ini tiada gangguan atau kelewatan dalam kemasukan data oleh Lembaga Pemilihan Tertinggi,” beliau memberitahu pemberita mengenai keputusan pilihan raya presiden dan parlimen pada 14 Mei, yang kini masih dikira selepas pengundian ditutup kira-kira enam jam lebih awal.
Pada masa ini, 12.6% undi luar negara dan 47.08% undi di seluruh negara telah dimasukkan ke dalam sistem.
“Data kami juga dikongsi serta-merta dengan parti-parti politik,” katanya.


Semua parti sudah merasai kuasa

Keputusan Pilihan Raya Umum ke-14 (PRU14) mengubah segalanya.Jika dahulunya hanya parti-parti Barisan Nasional (BN) sahaja yang pernah merasai kuasa menjadi kerajaan, hari ini semua parti merasainya.Sebaliknya pun sama, kini semua parti juga perlu mengalami kehidupan sebagai parti pembangkang di Malaysia.Oleh kerana semua parti pernah merasai kedua-duanya, maka sudah pasti tiada parti yang akan memilih menjadi pembangkang secara sukarela.Pertama, parti yang menjadi sebahagian daripada kerajaan, sama ada di peringkat negeri mahupun persekutuan, sudah tentunya mempunyai kelebihan daripada sudut sumber untuk memasuki PRU15 berbanding parti pembangkang.Posisi menteri, menteri besar, timbalan menteri, lantikan khas, jawatan di syarikat berkait kerajaan (GLC) semuanya dapat membawa keuntungan politik kepada ahli politik dan parti secara tidak langsung.Namun begitu, berada di pihak kerajaan juga mempunyai cabarannya tersendiri.Segala salah silap daripada pihak berkuasa sampailah ke pihak menteri, hatta sepatah kata, akan dikategorikan sebagai kesilapan kerajaan yang memerintah.Di zaman media sosial ini, segala kesilapan akan diperbesarkan berkali ganda, manakala kebaikan dibawa pihak kerajaan pula dianggap sebagai sekadar menunaikan amanah yang diberi.Pihak kerajaan juga perlu berdepan dengan teguran dan serangan pembangkang.Kerja pembangkang biasanya lebih mudah.Janji dan cadangan boleh bulan dan bintang kerana ia sekadar perlu sedap didengar rakyat untuk membina harapan agar rakyat dapat memberikannya peluang pada pilihan raya umum seterusnya.Serangannya boleh melulu kerana ia tidak membawa impak ekonomi dan membawa kesan diplomatik.Meskipun lebih mudah kerjanya menjadi pembangkang, tapi oleh kerana selepas PRU14 apabila semua sudah merasai kuasa, semua parti kini cuba memburu cara untuk mendapatkan kuasa, dan yang sudah mendapat kuasa pula mencari jalan untuk kekal berkuasa atau menjadi pihak paling berkuasa.Oleh itu, rakyat tidak perlu hairan dengan tindakan-tindakan Umno mahupun PKR mahupun perbualan audio kontroversi yang terdedah.Sebilangan pimpinan Umno mengidamkan zaman di mana mereka adalah pihak yang paling berkuasa, manakala PKR ingin mendapatkan kuasa semula.Kebetulan, kedua-duanya berdepan dengan halangan yang sama iaitu Bersatu yang dipimpin Perdana Menteri Muhyiddin Yassin.Hakikatnya, Umno tidak mahu menjadi pembangkang semula.Disebabkan itu, sebilangan pimpinan Umno ini masih tidak menemui jalan bagaimana parti dapat kekal berkuasa, dan menjadi pihak yang paling berkuasa ketika mereka cuba bermain tarik tali menarik sokongan daripada kerajaan Perikatan Nasional (PN).Masalahnya, jika Bersatu tersungkur, belum pasti Umno akan untung.Mereka juga mungkin tersungkur bersama, dan untungnya kemungkinan besar jatuh ke tangan PKR dan Pakatan Harapan (PH).Oleh itu, sehingga hari ini Umno masih terus kekal di dalam kerajaan PN meskipun ada sebilangan pimpinan, bahkan yang diberi jawatan GLC, ini terus menyerang kerajaan siang dan malam.Itulah hebatnya kuasa.Tiada siapa yang akan sudi melepaskannya dengan sukarela, melainkan ia kehilangannya tanpa kerelaan.